9 Cara ‘Parenting’ Orang Perancis Yang Boleh Dicontohi Kita

Cara parenting orang Perancis? Kadang-kadang tengok cara parenting orang negara luar ni menarik juga. Ada yang nampak kasar cara didikannya dan ada pula yang terlalu beralah kepada anak pula.

Secara asasnya, didik anak dengan cara yang baik mengikut acuan yang kita mahu dan juga tuntutan agama. Dalam masa yang sama selagi mampu buat anak jadi seorang yang berguna, beradab dan berakhlak mulia, tak ada salahnya mencuba cara parenting dari negara asing.

Parenting gaya orang Perancis dikhabarkan antara yang molek dicontohi. Pada pendapat saya, ada persamaan dengan cara parenting orang Malaysia dulu-dulu juga yang bersifat tegas. Cuba kita check 9 cara berikut.

Biarkan anak merasai apa makna kecewa. Saat itu mereka akan belajar menerima sesuatu yang tak disukai atau memahami perasaan apabila berlaku penolakan (rejection).

Dari pengalaman ini, anak akan belajar kemahiran ‘coping’, iaitu bagaimana untuk berdepan dengan masalah dan belajar erti hidup sebenar. Ini penting dalam pembentukan personaliti anak di mana anak akan cuba jadi problem solver berbanding ‘pelari’ daripada masalah.

2. Didik anak untuk ‘tunggu sebentar’.

Kita tahu bahawa sabar itu separuh daripada iman. Jadi penting untuk melatih anak erti bersabar. Misalnya menunggu semua ahli keluarga berkumpul untuk makan, tunggu ibu bapa bagi perhatian atau sabar menunggu guru menjawab soalan.

Kepentingannya? Supaya anak mudah bertolak ansur (berkompromi) dan belajar sabar untuk mendapat sesuatu. Ia meningkatkan endurance anak dalam kehidupan seharian.

3. Beri masa pada mak ayah untuk berdua-duaan.

Anak perlu dididik bahawa mak dan ayah juga perlu waktu bersama tanpa anak-anak sekali-sekala. Bukan bermakna tak sayang atau lepas tangan, cuma mahu anak-anak faham tentang keseimbangan keperluan hidup.

Dengan keributan dan kekalutan mengurus kerja dan anak sehari-hari, mak ayah juga perlukan sedikit masa untuk diluang bersama.

4. Tak perlu cover kesilapan atau kecuaian anak.

Anak terlupa bawa baju sukan ke sekolah, biar dia hadapi sendiri masalah tersebut akibat kecuaiannya sendiri. Anak terlepas pandang nak bagi surat kebenaran rombongan sekolah, biar tak payah pergi rombongan.

Mak ayah tak perlu susah payah kena patah balik dari tempat kerja semata-mata untuk urusan begitu atau nak merayu pada pihak sekolah.

Biarkan anak belajar akibat yang dia akan tanggung apabila dia bertindak cuai atau terlupa. Pada masa akan datang dia akan lebih beringat dan berhati-hati. Barulah anak akan belajar hidup yang sebenar.

Dedahkan anak dengan basikal, skuter, skateboard atau sebarang aktiviti luar. Berjalan kaki ke sekolah, kedai runcit atau latihan sukan. Galakkan anak buat aktiviti bergerak. Namun begitu, anda tidak boleh mengabaikan keselamatan anak.

6. Tak penuhkan jadual harian anak sepadat-padatnya.

Berbeza dengan ibu bapa orang Malaysia, anak orang Perancis diberi ruang waktu untuk diri sendiri. Tiada situasi jadual harian anak sepadat-padatnya sampai anak tak ada masa untuk diri sendiri.

Sesi pembelajaran di sekolah, aktiviti ko-kurikulum dan yang sewaktu dengannya boleh dibuat oleh anak tapi aktiviti dengan keluarga juga penting. Paling kurang kena duduk bersama satu keluarga untuk makan malam.

Maka, tidaklah jadual penuh dengan sekolah pagi, sekolah agama petang, malam tuisyen, hujung minggu tuisyen lagi atau sukan dan apa lagi kelas hingga sesak anak dibuatnya. Bagi anak ruang.

Minta anak tolong buang sampah, kemas meja makan atau merancang menu seharian. Tindakan ini mengajar anak untuk ambil berat dan bertanggungjawab. Dan ya, anak-anak Perancis biasa disuruh begini.

Saya kira anak orang Malaysia juga begini kan? Setiap ahli keluarga perlu menyumbang tenaga dan masa supaya belajar erti tanggung jawab dan bantu-membantu. Bukan mak ayah saja kena buat semua.

Mak ayah boleh bagi kerja rumah yang bersesuaian dengan umur anak. Biar sama-sama membanting tulang menguruskan rumah. Barulah faham kesusahan dan kepayahannya bila mak atau ayah lakukan sendirian.

Jika anda tidak pasti apa yang boleh dilakukan oleh anak umur 2 hingga 8 tahun dalam urusan rumah, anda boleh lihat senarai tersebut di sini.

Keluarga Perancis amat mementingkan masa bersama keluarga. Rasanya mana-mana keluarga pun pentingkan masa bersama, kan? Jika tak mampu makan malam bersama setiap malam, paling kurang boleh diusahakan berkumpul beberapa kali dalam seminggu.

Walaupun sibuk dengan aktiviti lain seperti sukan atau berjumpa kawan-kawan, pasti mereka akan luangkan juga masa makan bersama keluarga atau sekurang-kurangnya mak ayah menemani anak ke padang atau iring anak berbasikal keliling rumah.

Setiap anak diajar bonding dengan adik-beradik lain. Anak yang lebih tua boleh dididik untuk menjaga adik-adik seperti menghantar ke sekolah, beri makanan di meja dan bantu buat kerja sekolah.

Kebaikannya bukan sahaja eratkan hubungan adik beradik, tapi memudahkan mak ayah juga selain anak belajar berdikari dan tanggungjawab.

Bagaimana cara parenting anda? Apa pendapat anda dengan cara orang Perancis? Ini hanya antara contoh sahaja. Lontarkan pendapat anda di ruang komen atau hantar pengalaman anda di editorial [at] thevocket [dot] com.

Untuk bacaan Parenting lebih lanjut, anda boleh klik di sini.


Cara Pasangan Ini Mendidik Anak Rajin Solat Dan Suka Berjemaah

Nota Editor: Terima kasih kepada Puan Faridatul Azna, pengusaha bakeri terkenal The Dessert Table kerana sudi berkongsi panduan ini di Vocket. Semoga nasihat beliau menjadi motivasi buat kita menjadi ibu bapa yang lebih baik, setiap hari.

Saya nak kongsi pengalaman saya mendidik Zaim bersolat. Semoga Allah lindungi niat saya untuk berkongsi.

Kejut anak-anak kecil tu bangun solat. Jangan tunggu umurnya 16 tahun baru nak latih, memang payah nanti. Masa tu nak marah-marah akan jadikan anak-anak benci solat, sebab akan associate solat dengan bebelan ibu.

Zaim telah saya latih solat setiap hari seawal umur 6 tahun. Solat Subuh seawal usia 7 tahun setiap hari, walaupun waktu cuti, cuma cuti mungkin lambat sikit.

Walau tengah main syok habis dengan kawan atau sepupu, berpeluh, saya akan panggil untuk solat.

Ajak solat bersama, kalau ada ayahnya, solatlah berjemaah, kalau tidak, dengan ibu saja, tapi jangan biar solat seorang. Jangan marah-marah, ajak solat walaupun solatnya belum berapa betul.

Alhamdulillah, sekarang sudah 13 tahun, Zaim suka solat berjemaah, terutama di masjid.

Sekarang, dia sendiri pesan sebelum tidur, mama kejut saya (supaya dapat) solat subuh di masjid, setiap hari, walaupun ketika weekend, Alhamdulillah. Dah tak susah. Dia yang menunggu waktu solat dan ajak ayahnya ke masjid untuk Isya' berjemaah.

Kejap lagi nak adjust dia ambil wudhu and bersolat maghrib.

Posted by Faridatul Azna on Friday, December 4, 2015

Sekarang hampir setiap waktu, mereka berdua bersolat di masjid, cuma Maghrib sahaja di rumah.

Oh, ayah-ayah kenalah juga rajin bersolat, dan bersolat jemaah dengan anak-anak. Dan solatlah awal waktu, itu lebih baik.

Kalau mak ayah tak jaga solat, anak-anak lebih susah lagi. Jadim sebelum marah-marah anak, mak ayah kena tarbiah diri sendiri supaya jaga solat tau.

Saya amalkan doa – "Rabbij 'alni muqimmassola" sampai habis setiap waktu lepas solat, Insyaallah.

Dan lagi satu doa ialah "Ya Allah, jadikanlah anak aku Zaim, salah seorang pemuda yang akan mendapat perlindungan di bawah arasyMu di akhirat nanti", sebab ada 7 golongan pemuda yang akan mendapat perlindungan Allah di Padang Mahsyar nanti, dan salah seorang adalah anak muda yang cintakan masjid.

Ibu-ibu dan ayah-ayah, anak kita adalah talian hayat kita dalam kubur nanti, mulalah bina hubungan itu dari sekarang, waktu masih mudah dilentur.

Ini jihad para ibu dan ayah. Bersabarlah dalam mendidik anak-anak, jangan dimarahi, tapi didik dengan lembut, nyatakan kenapa perlu bersolat, semasa keadaan santai.

Sekian dari saya yang kesian pada anak-anak yang masih tidur tanpa bersolat Subuh sebab ibu bapa kesian nak kejut.

Kalau sayang anak, didiklah untuk menjaga solat.

BACA: Ibu Ini Berkongsi Cara Mudah Mendorong Anak Solat Tanpa Rotan

BACA: Perkongsian Seorang Ibu Yang Melahirkan 5 Orang Anak Huffaz Profesional (Bahagian 1)

LIKE dan FOLLOW Vocket di Facebook serta Instagram


Bagaimana Saya Bayar Ansuran Kereta RM601 Sebulan Semasa Bergelar Pelajar Sepenuh Masa

Saya beli kereta Proton Gen2 R3 pada tahun 2005 di kala saya bekerja di Kilang Carsem (M) Sdn Bhd dengan pendapatan yang tetap. Bayaran bulanan kereta ini ialah RM601 setiap bulan.

Pada hujung tahun 2005, saya mengambil keputusan untuk berhenti kerja dan menyambung pelajaran di peringkat Ijazah Sarjana Muda di Universiti Pendidikan Sultan Idris (UPSI) selama empat tahun secara “full time”. Maksudnya, saya dah tak ada “income tetap”.

Jadi, antara perkara utama yang perlu saya fikirkan ialah “bagaimana saya nak bayar bulanan kereta Gen2 ini yang bernilai RM601 sebulan?”

Untung jual kad top up adalah 3% sahaja. Dengan bermodalkan RM970 untuk 100 keping kad top up yang bernilai RM10 setiap satu, saya akan untung RM30.

Mana mungkin saya mampu jual 100 keping sendirian dalam sehari, al-maklumlah, jadi student memang sibuk, jadi, saya minta bantuan rakan-rakan dari 10 fakulti yang berlainan.

Setiap seorang rakan saya akan jual 10 keping kad top up. Mana ada orang nak kerja “free”, dengan keuntungan RM3 untuk 10 keping kad top up yang dia jual, saya bagi dia RM1, maksudnya, saya akan dapat RM2. Setiap fakulti ada lebih dari 1000 orang pelajar, takkan lah tak dapat jual 10 keping sehari. ngehngehngeh.

So, 10 orang rakan, saya akan dapat: RM2 x 10 penjual = RM20 sehari

“RM20 jer??? Bayaran bulanan Gen2 ialah RM601, mana cukup!!!!”

Maafkan saya, RM20 adalah pendapatan harian, jadi, RM20 x 30 hari = RM600 sebulan

“RM600??? Bayaran bulanan Gen2 ialah RM601, tak cukup lagi seringgit.”

Apa yang susah sangat nak dapatkan seringgit tu, saya minta je lah kat mak saya, belum lagi saya jumpa mak yang tak bagi anaknya RM1 dalam sebulan.

PS: Bukan keuntungan besar yang perlu kamu cari dalam bisnes kamu, tapi “volume jualan” yang perlu kamu kejar.

Sekadar berkongsi pengalaman untuk orang-orang yang baru nak merangkak dalam perniagaan seperti saya.


Ini Cara Pengesahan Kematian Dilakukan Oleh Petugas Perubatan

Selama ini saya fikir hanya doktor sahaja boleh mengesahkan kematian. Selepas bertanya kepada Dr. Afiq Rahim, dia menjelaskan pihak yang boleh mengesahkan kematian seseorang ialah doktor perubatan, penolong pegawai perubatan dan polis.

Menurutnya, pengesahan kematian bukanlah perkara yang boleh dibuat main-main, ia adalah serius dan banyak prosedur perlu dilakukan sebelum tiba detik lafaz waktu kematian seseorang. Ini kerana implikasi perundangan boleh berlaku sekiranya petugas kesihatan memalsukan kematian atau tersilap pengesahan.

Petugas kesihatan akan memeriksaan keadaan seseorang berdasarkan beberapa perkara ini:

1. Tiada denyut nadi langsung.
2. Tiada denyut jantung. Sebaiknya memerlukan stetoskop untuk pengesahan.
3. Tiada pergerakan dada turun naik seperti dalam keadaan bernafas.
4. Tiada bunyi pernafasan di dalam paru-paru apabila auskultasi dilakukan.
5. Anak mata (pupil) yang berwarna hitam/coklat/biru atau apa sahaja warna dalam keadaan kembang/membesar dan tidak respon kepada cahaya lampu. (Manusia yang hidup, anak mata akan respon kepada cahaya dengan mengecil serta merta).

Kesemua tanda-tanda ini diperhatikan dalam masa 5 minit. Jika tiada sebarang respon maka mangsa boleh disahkan mati.

Petugas kesihatan juga akan memeriksa keadaan di sekeliling mangsa jika perlu sekiranya wujud bahan-bahan/punca kematian mangsa. Contohnya dadah/racun/alatan tajam dan sebagainya.

Petugas kesihatan turut mempertimbangkan keadaan ini:

1. Suhu badan menjadi sejuk bawah 35′ darjah Celcius
2. Tiada respon kepada kesakitan
3. Kekejangan otot/terbujur kaku/sendi menjadi keras
4. Tanda-tanda lebam di bahagian badan yang bersentuh dengan lantai (hypostasis).
5. Kornea Mata (cornea) menjadi kelabu.

Namun dalam sesetengah keadaan, mangsa boleh disalah anggap sebagai mati tetapi masih hidup sebenarnya dalam keadaan tertentu seperti:

1. Lemas
2. Pengambilan ubat atau alkohol berlebihan atau diracuni
3. Dalam keadaan gula terlalu rendah (hipogisemia) atau keadaan Koma.

Dalam keadaan seperti berikut, mangsa perlu dirawat dan dilakukan resusitasi berterusan sehinggalah selepas semua intervensi/prosedur menyelamat dilakukan tetapi masih tiada respon maka barulah kematian boleh disahkan.

Semua cara pemeriksaan di atas telah dikongsikan oleh Dr. Afiq Rahim di Facebook Page miliknya. Beliau bertegas, pengesahan kematian adalah perkara yang serius dan petugas kesihatan akan melakukan pemeriksaan menyeluruh dan sangat teliti sebelum kematian boleh disahkan.

Dr. Afiq juga menyarankan masyarakat mengetahui teknik mengesahkan kematian agar dapat mengelakkan kekeliruan dan segera menghubungi pihak yang berautoriti untuk pengesahan selanjutnya.


2 Cara Mudah Kesan ‘Hidden Camera’ Di Tempat Penginapan Anda

Pastinya anda mengimpikan sebuah percutian yang menyeronokkan dan terhindar daripada bahaya. Sebut tentang bahaya, anda tentunya tahu akan kes-kes dimana kamera tersembunyi dijumpai di dalam bilik penginapan.

Berikutan itu, ramai orang berasa tidak selamat ketika berada dalam bilik penginapan dan berasa seperti ada yang memerhati. Terdapat pelbagai cara untuk kesan kamera tersembunyi di tempat penginapan anda, tetapi kami akan senaraikan 2 cara paling mudah anda boleh gunakan.

Selalunya penjenayah akan menyembunyikan kamera ini di tempat-tempat yang sukar untuk dilihat pada mata kasar. Antara tempat persembunyian tersebut ialah pengesan asap, penapis udara, buku, hiasan dinding, kotak tisu, anak patung, kotak TV digital, penyangkut pakaian, pen dan juga almari.

Oleh itu, anda haruslah menyuluh lampu pada kawasan-kawasan tersebut dan difahamkan kamera tersembunyi akan bertukar warna menjadi warna hijau atau biru apabila terkena cahaya.

Pastikan anda padamkan lampu sebelum anda masuk ke dalam bilik. Lalu, pasangkan lampu pada telefon bimbit dan suluhkan pada mana-mana tempat di ruang bilik tersebut.

Jika cahaya berwarna ungu berkelip-kelip didapati, mungkin kamera infrared telah disembunyikan di situ.

Diharap perkongsian tip ini akan membantu anda di luar sana agar tidak jadi mangsa penjenayah. Jika anda ingin bercuti ke mana-mana, amalkan cara-cara ini ketika anda sudah masuk ke tempat penginapan anda.

Adakah anda tahu tip untuk mendapatkan harga tempat penginapan dengan murah? Klik pautan di bawah jika anda ingin ketahui lebih lanjut.

Ini Tip & Trik Tempah Hotel Dengan Harga ‘Murah’ Anda Perlu Tahu

Ini Caranya Ambil Gambar ‘Awesome’ Ketika Travel Secara Solo

Ini 20 Tip Dan Etika ‘Wajib’ Anda Amalkan Ketika Menaiki Penerbangan


Cara Terbaru Penumpang Habiskan Masa Dalam Penerbangan Virgin Airlines

Apa yang ditawarkan oleh Virgin Australia Airlines untuk penumpang membunuh masa di dalam penerbangan yang panjang ini pastinya mencetuskan satu kelainan. Jika sekarang menonton filem atau bermain inflight games menjadi pilihan, kini anda boleh belajar di langit.

Virgin Airlines di Australia telah melakukan satu pembaharuan di dalam sistem hiburan inflight dengan menambah kursus pendek berkaitan bisnes atau lifestyle untuk perjalanan domestik dan antarabangsa yang akan boleh diakses di tablet dan smartphone penumpang melalui Wi-Fi.

Program pilot dimulakan pada Disember lalu dengan sasaran memperkenalkan topik berlainan pada setiap bulan. Kerjasama bersama Open Universities Australia yang menawarkan platform online untuk belajar ini membolehkan penumpang belajar tentang fotografi, perancangan kewangan, pemakanan dan asas bisnes di Asia.

Jose Herrera Perea, pengurus eksekutif program OUA yang yakin 20% penumpang akan mendaftar untuk program ini berkata, penumpang boleh akses video kursus semasa dalam penerbangan dan boleh membuat assessments di laman web apabila mereka ada akses internet.

Virgin Australia pula berkata langkah ini adalah respon kepada peningkatan minat di dalam educational entertainment atau “edutainment”.

“Tidak ada had kepada kepakaran dan konten yang unik bagi dimanfaatkan oleh Virgin Australia, dan keupayaan untuk belajar di langit adalah salah satu cara baru kita boleh menjaga tetamu agar terhibur,” kata ketua pegawai pelanggan Mark Hassell.

Kursus pendek ini tiada akreditasi tapi boleh dimasukkan ke dalam resume dan akan menerima sijil pencapaian.

LIKE dan FOLLOW Vocket di Facebook serta Instagram


Kuasai Cara Rasulullah Mendidik Anak-Anak Dengan Contoh-Contoh Ini

Terkenang akan tahun 90-an dulu. Ibu bapa tidak berasa risau melepaskan kita pergi ke rumah orang yang mengajar mengaji seorang diri atau dalam berkumpulan. Waktu itu terasa selamat walaupun jam sudah cecah 10 malam. Ibu bapa juga tidak berasa risau membenarkan kita pergi ke kem motivasi yang memerlukan kita bermalam di tempat tersebut. Tapi kini itu semua sudah berubah. Keadaan tidak sama seperti dulu lagi. Jika anak keluar ke rumah untuk pergi ke taman permainan atau kedai berdekatan rumah, belum tentu anak akan kembali ke rumah. Jika anak hadiri kem motivasi atau kem seumpamanya, belum tentu anak selamat gara-gara harapkan pagar, pagar makan padi.

Adakah perlu mengurung anak di rumah sahaja? Sedangkan ada pihak mengatakan kejahatan juga sudah masuk ke dalam rumah melalui televisyen dan internet. Adakah perlu mengekori anak sentiasa bagi memastikan keselamatannya? Sedangkan majoriti kedua-dua ibu bapa masa kini bekerja mencari rezeki bagi menampung keperluan keluarga. Adakah mendidik anak itu sudah cukup? Sedangkan anak orang lain mungkin bakal membuat onar pada anak kita pula.

Betapa besarnya cabaran ibu bapa hari ini. Pelbagai masalah dan kemungkinan yang bakal berlaku ke atas anak-anak begitu meresahkan ibu bapa. Malah, para pendidik juga turut terkena tempiasnya apabila ramai meletakkan tanggungjawab mendidik itu pada mereka, sedangkan apabila diambil tindakan ke atas anak-anak, ibu bapa juga mempertahankan kelakuan anak (kecuali kes buli atau penderaan emosi/fizikal/dan lain-lain oleh pendidik).

Mungkin ini boleh dijadikan panduan buat ibu bapa dan anak-anak. 7 tip mendidik anak mengikut zaman anak membesar, bukan menurut zaman ibu bapa semata-mata.

1. Peranan ibu bapa masa kini mestilah lebih cekap, pantas dan bijak daripada anak-anak, juga lebih pantas daripada kecanggihan teknologi serta sentiasa memantau pergerakan dan pergaulan anak-anak bagi mengelakkan mereka terjebak dalam masalah sosial yang dahsyat.

2. Ibu bapa seharusnya mengetahui dengan siapa anak-anak mereka belajar dan berkawan. Alasan yang selalu digunakan oleh anak-anak di bangku sekolah ialah belajar bersama kawan-kawan.

3. Ibu bapa sentiasalah mendampingi anak-anak, didik mereka dengan nasihat, tunjukkan akhlak yang baik agar dicontohi anak-anak.

4. Penerapan keimanan yang berterusan kepada anak-anak akan dapat mengelakkan mereka terjebak dalam pelbagai gejala sosial daripada godaan dan hasutan syaitan. Keimanan yang paling afdal adalah apabila seseorang itu mengetahui bahawa Allah selalu melihatnya di mana saja dia berada.

5. Sekolah sepatutnya menjadi tempat untuk mengukuhkan pengetahuan anak-anak, bukan mendidik perkara asas kehidupan.

6. Ibu bapalah yang seharusnya memikul tanggungjawab mendidik. Pendidikan yang dimaksudkan ialah pendidikan yang menyeluruh seperti pendidikan asas yang wajib iaitu pendidikan akidah dan akhlak, pendidikan seks, pendidikan alam sekitar mahupun pendidikan kepenggunaan, maka ibu bapalah yang harus mengajarkannya.

7. Ibu bapa perlu mempersiapkan diri untuk memperoleh kemahiran menyampaikan sesuatu ilmu kepada anak-anak.

Nasihat Sayidina Umar al-Khattab mungkin boleh dijadikan panduan. Kata Sayidina Umar: “Didiklah anak-anakmu itu berlainan dengan keadaan kamu sekarang kerana mereka telah dijadikan Tuhan untuk zaman yang bukan zamanmu.” Jelas, usaha meningkatkan kemahiran mendidik anak sentiasa penting dan menjadi tanggungjawab ibu bapa untuk mencari ilmu dan kemahiran tersebut.

Namun, contoh terbaik pastilah cara Rasulullah mendidik anak-anak. Antaranya seperti ini:


Cara Remove Rakan Tidak Aktif Di Facebook

Cara untuk remove atau buang rakan anda yang tidak aktif atau inactive di Facebook. Yerlah untuk friends di FB kan terhad kepada 5000 orang sahaja.

Jadi kalau sudah penuh, nak add friend lain dah tak boleh. Ini caranya bagaimana nak buang rakan anda yang dah “mati di FB” ni supaya dapat digantikan dengan sahabat baru yang “masih hidup di FB”. Buat apa simpan akaun yang dah berpenghuni tu.. lebih baik bagi peluang kat sahabat lain..

Ok caranya macam ini untuk remove inactive friends di Facebook ye:

1. Buka dan wajib guna browser Chrome sahaja.

2. Install  Chrome extension ini. (Klik Add to Chrome) -> Inactive Friends Removal

5. Klik ke bahagian friends atau terus ke https://www.facebook.com/**nama-Facebook-anda**/friends

6. Klik pada ikon Inactive Removal Friends extension pada bucu kanan pelayar Chrome anda.

8. Skrip ini akan berjalan dan semak akaun anda, mana akaun yang sudah tidak aktif akan dibuang.

Jangan lupa share dengan sahabat anda. Semoga ini membantu anda.

1. Facebook telah membuat kemaskini. Pada langkah 8 anda mungkin lihat hasil yang menunjukkan kumpulan-kumpulan friends anda di bahagian bawah senarai. Abaikan, ia tidak memberi apa-apa kesan kepada senarai rakan anda.

2. Friends inactive bermaksud rakan-rakan dengan akaun yang sudah tidak aktif (deactivate). Sekiranya anda search pun, nama mereka mungkin tidak keluar melainkan sekiranya sudah diganti dengan akaun baru. Senang kata, rakan anda sudah kata buh-bye kepada alam Facebook.

3. Ubah setting akaun Facebook anda menggunakan bahasa English (US).

4. Untuk mereka yang memang sudah menggunakan bahasa English (US), anda mungkin tidak akan nampak butang Start. Acah-acah ubah setting anda ke English (US) sekali lagi, anda akan dapati butang Start akan keluar selepas itu.

BACA: Sebenarnya Ada Cara Untuk Lihat Siapa Unfriend Anda Di Facebook


Cara Mudah Perbaharui Cukai Jalan Dan Insurans Kenderaan Secara ‘Online’ Sahaja

Sudah pun masuk tahun 2023, pasti ada dikalangan kita yang terlupa akan cukai jalan dan insuran yang hampir tamat lebih-lebih lagi apabila memiliki lebih daripada dua kenderaan. Tahukah anda sebenarnya boleh sahaja memperbaharui cukai jalan dan insuran secara online sahaja?

Jadi, anda sudah tidak perlu lagi beratur panjang di JPJ atau pun pejabat pos hanya kerana mahu memperbaharui kedua-dua perkara tersebut. Boleh ikuti tutorial cara renew road tax dan insuran kenderaan secara online seperti di bawah.

1. Layari laman web MyEG kemudian daftar akaun anda pada halaman Register.

2. Setelah selesai, log masuk akaun anda.

3. Pada halaman utama, tekan pilihan Jabatan Pengangkutan Jalan di penjuru atas kiri sekali.

4. Selepas itu, pilih sama ada anda ingin perbaharui lesen kereta atau pun motor.

5. Di halaman berikutnya, tekan Compare Now untuk membandingkan harga serta perkara yang dilindungi beberapa syarikat insurans dan takaful yang tersedia.

6. Kemudian, masukkan nombor pendaftaran kenderaan anda dan tekan Next.

7. Beberapa maklumat kenderaan anda akan dipaparkan pada halaman seterusnya lalu perlu disahkan.

8. Masukkan maklumat pemilik kereta supaya sistem boleh sediakan sebutan harga insuran untuk anda dan tekan Next.

9. Pilih syarikat insuran yang tersedia untuk dapatkan harga terkini, lalu klik Submit.

10. Anda bakal dipaparkan dengan harga insurans yang dikenakan bagi setiap syarikat yang anda pilih tadi. Tekan Buy Now pada mana-mana insurans yang anda mahu.

11. Anda kemudian perlu masukkan maklumat pemandu tambahan jika ada serta pilih sebarang Add-ons yang diperlukan.

12. Akhir sekali, anda lakukan bayaran dan boleh memuat turun resit bayaran dan sijil perlindungan.

1. Log masuk dalam web MyEG dan klik pada ikon Jabatan Pengangkutan Jalan.

3. Kemudian, pilih sama ada anda ingin perbaharui cukai jalan motor atau kereta.

4. Selepas itu, lengkapkan maklumat yang diminta seperti nombor kad pengenalan, nama, nombor telefon, alamat e-mel, nombor pendaftaran kenderaan dan tempoh pembaharuan cukai jalan.

5. Anda boleh pilih sama ada cukai jalan itu mahu dihantar ke rumah anda atau mengambilnya sendiri di Pejabat MyEG berdekatan. Penghantaran ke alamat pilihan akan dikenakan caj penghantaran.

6. Lalu, pastikan semua maklumat yang diisi adalah tepat. Sebutan harga dan caj dikenakan akan dipaparkan pada skrin. Jika anda setuju dengan harga yang dipaparkan, tekan terus Confirm & Pay.

7. Selesai proses pembayaran, bolehlah memuat turun resit pembayaran yang mana boleh dijadikan rujukan kelak.

Untuk makluman, sebelum boleh pembaharui cukai jalan anda perlu perbaharui insurans kenderaan terlebih dahulu. Jadi, ikuti turutan tutorial di atas memudahkan urusan pembaharuan cukai jalan dan insurans secara dalam talian.

Langkah pembaharuan secara dalam talian sememangnya sangat membantu kerana lebih pantas dan mudah. Jadi, anda bolehlah kongsikan artikel ini agar lebih ramai mengetahui cara renew road tax dan insurans secara online.


10 Cara Yang Bermanfaat Untuk Menyambut Hari Kemerdekaan

Hari Kemerdekaan Malaysia berlangsung pada 31 Ogos setiap tahun sejak 1957 lagi. Pelbagai acara dilakukan oleh pihak berkuasa terutama di bandar-bandar besar bagi meraikannya. Ia satu cara menghargai usaha-usaha ke arah kemerdekaan dan memperingati betapa bernilainya erti kemerdekaan.

Ini 10 cara bagaimana kita boleh menyambut hari kemerdekaan dengan lebih bermanfaat pada hari cuti umum 31 Ogos:

1. Main paintball seolah-olah menjiwai peristiwa peperangan dalam usaha mencapai dan mengekalkan kemerdekaan.

2. Berkelah atau piknik dengan makanan yang pernah menjadi makanan ruji ketika zaman peperangan dan darurat.

Ini pula askar sedang melakukan demonstrasi bagaimana memasak katak jika tiada makanan di hutan:

3. Tonton filem perang tempatan tetapi pilihan tidak banyak. Boleh tak cadangkan apakah filem perang yang best?

Filem Bravo 5 ini nampak macam best dengan kata-kata di poster “Biar Mati Dengan Maruah Jangan Hidup Dijajah” tetapi setakat ini ia belum ditayangkan lagi. Dengar-dengar bulan September 2015 ini.

4. Raikan dengan kemahiran siapa memanjat paling pantas dan smooth. Anda boleh buat, tengok ini:

5. Belajar langkah seni mempertahankan diri yang ringkas tetapi berguna untuk keselamatan.

6. Sediakan satu beg dengan barangan keperluan untuk digunakan ketika kecemasan seperti bencana alam atau rusuhan.

Baca: Kronologi Sejarah Kekejaman dan Penindasan Ke Atas Rohingya Di Myanmar Sehingga Kini

7. Sudah selalu menderma duit. Apa kata kali ini jangan beri duit kepada orang susah tetapi ajarkan satu kemahiran yang boleh mereka gunakan untuk menjana wang.

8. Menderma darah di Pusat Tabung Darah Negara atau pusat darah di hospital.

9. Kumpul barangan terpakai yang masih elok untuk dijual semula seperti konsep charity shop di Eropah.

Baca: Guna Kenderaan Berat Sambut Hari Kemerdekaan

Kesimpulannya, gunakanlah masa dan tenaga yang ada untuk menjadikan diri lebih kuat dan berguna bukan pada waktu senang sahaja tetapi di kala waktu susah juga. Maka, cabar diri anda dengan mengatasi ketakutan dan meningkatkan kekuatan. Itulah kemerdekaan di dalam diri yang perlu dicapai.

LIKE dan FOLLOW Vocket di Facebook serta Instagram


Ini Cara Saya Travel 4 Hari Di Luang Prabang Dan Van Vieng Dengan RM300

Trip ke Luang Prabang & Vang Vieng, Laos selama 4 hari 3 malam dengan bajet 70 USD (RM300) 4H3N. Bagaimana cara untuk dapatkan bajet seperti ini. Boleh follow route seperti yang saya kongsikan;

1. Airport LUANG PRABANG
Boleh terus beli kad sim di airport dengan harga 5 USD (seminggu, 3GB) atau 8 USD (4 hari, unlimited internet).

2. Pertukaran matawang boleh dibuat sedikit dahulu di AIRPORT, 1 USD = 8100Kip dan selebihnya boleh tukar di bandar Luang Prabang, 1 USD = 8300Kip

3. Bagaimana nak ke Bandar LP? Boleh kongsi minivan dengan pelancong yang lain, 3 orang 50,000Kip (RM25). Service drop door to door ditawarkan.

4. Penginapan? Boleh download hostelworld dan book terus di situ. Anda hanya perlu bayar 10% sahaja untuk deposit dan selebihnya bayar ketika check out. Rate per night untuk dominotary dorm RM25-30 per night. Antara cadangan;

Hotel di LUANG PRABANG
Kounsavan Guest House
Ban Thong Chaleurn
Luang Prabang
Laos
Tel: +856-2096857399
Email: [email protected]

Hotel di VANG VIENG
Vang Vieng Rock Backpackers Hostel
Main road in Vang Vieng center
Vang Vieng
Laos
Tel: +856-2096599799
Fax: +856-309888489
Email: [email protected]

Gambar-gambar di bawah adalah di Luang Prabang.

LUANG PRABANG (jarak berjalan kaki)
• Mount Phonsi, 10,000Kip (RM5)
• Royal Palace
• Museum Palace
• Night Market
• Morning Market
• Dara Market
• Phosy Market
• Morning Alms (5:30-6:30pagi di Mount Phonsi) makanan diberikan percuma kepada Monk.

Naik MINIVAN
• Kuang Si Waterfall, 20,000Kip (RM10)
Perjalanan ke sini, 1 jam dengan tambang 160,000Kip per minivan. Boleh kongsi dengan pelancong yang lain. 1 minivan boleh muat 10 orang.

6. LUANG PRABANG – VANG VIENG
Tambang minivan 95,000Kip seorang. Perjalanan 4 jam 45 minit bergantung kepada keadaan jalan.

7. Apa aktiviti di VANG VIENG?
Untuk mudah dan berbaloi, boleh ambik pakej tour 1 hari 100,000Kip (RM50) dari jan 9:00-5:00 petang. Antara tempat yang termasuk dalam pakej;
• Pick up service door to door 9:00am
• Tubing Cave
• Lunch
• Elephant Cave
• Kayaking 6KM
• Blue Lagoon and Jumping Point
• Drop up service to tour hostel 5:00pm

8. Makanan halal
Di Luang Prabang; Chennai Restaurant berhadapan Sungai Mekong
Di Vang Vieng; Nazim Restaurant, Green Restaurant

9. VANG VIENG – LUANG PRABANG
Minivan 80,000Kip (RM40) sehala.

Ini adalah sedikit sebanyak perkongsian itinerari dan bajet jika anda berada di Luang Prabang dan Vang Vieng.

Dan akhir sekali, saya sertakan di sini gambar di Van Vieng.

Baca lagi: Bagaimana Saya Travel 3 Hari Di Vientiane, Laos Dengan Duit Poket RM150


14 Cara Sediakan Kopi Yang Sedap. #13 Paling Unik!

Anda suka minum kopi? Kopi o tanpa gula atau kopi susu?

Siapa sangka rupanya cara penyediaan kopi juga banyak dipengaruhi oleh budaya dan masyarakat  di sesebuah negara.

Kami bawakan 14 cara bagaimana kopi disediakan dari serata dunia. Anda juga boleh cuba buat sendiri di rumah kesemua 14 cara ini.

Ingat teh je boleh tarik kaw-kaw? Kopi pun boleh tarik sampai naik buih. Indian style okey.

Kegemaran masyarakat Greece dimusim panas. Kopi campur susu letak ais. Malaysia sentiasa musim panas sepanjang tahun. Boleh cuba ni.

Ini kopi kegemaran di Australia dan New Zealand, tapi ia bukan everyday latte. Ia campuran kopi dan susu berkrim. Macam sedap je.

Cara orang Itali sediakan kopi di pagi hari  – perah lemon dalam air kopi dan minum. Apa rasanya ye? Esok pagi nak cuba lah!

Cortado is Spanish for Cut coffee style. Ia popular bukan hanya di Spanyol tapi juga di Portugal dan Amerika Latin. Sediakan kopi espresso, kemudian tuang susu sejuk perlahan-lahan sambil buat bentuk bunga, daun atau apa-apa bentuk mengikut kreativiti.

Cara orang Jerman sediakan kopi. Campuran aiskrim, kopi, espresso dan letak coklat sebagai topping. Nak lagi nampak sedap letak biskut. Cuaca panas sedap minum ni.

Ini resepi dari China pula. Campurkan teh, kopi dan susu pekat manis dalam air panas. Kacau, sedia diminum.

Di Mexico, serbuk kayu manis dan gula perang dicampurkan dengan kopi untuk rasa yang umph!

Cara penyediaan kopi ini khabarnya agak susah dan memerlukan kepakaran. Kebanyakan cara penyediaan kopi ini memerlukan gula perang dan whipped cream untuk mendapatkan rasa yang benar-benar sedap.

Orang Turki sediakan kopi dengan cara serbuk kopi di masak bersama air dan gula dalam cerek kecil. Katanya supaya rasanya lebih kaw-kaw.

Minum kopi gaya Paris pulak lah. Campur kopi dan susu. Ini dah biasa kan?

Citarasa warga Cuba. Kopi disediakan bersama makanan Cuba. Lapisan atas kopi diletakkan creamer manis.

Khabarnya sesiapa yang travel ke Vietnam memang tak sah jika tak cuba kopi Vietnam. Kopi dibiarkan menitis ke dalam gelas yang berisi susu pekat manis. Err.. berapa lama nak tunggu penuh 1 gelas ye?

Kopi merupakan minuman kegemaran di Vienna. Adunan kopi ini adalah espresso pekat, whipped cream dan serbuk kayu manis. Tengoklah tu, melimpah keluar wa cakap lu.

Bagaimana dengan kopi di Malaysia? Kami rasa kopi negara kita tak kurang hebatnya. Kopi 5 dalam 1, 10 dalam 1 semua ada. Macam-macam bahan dicampur dalam kopi. Tapi awas, jangan terbeli kopi beracun pula.


Peminat Pasta Tidak Akan Masak Pasta Dengan Cara Yang Sama Lagi Selepas Melihat Ini

Meskipun nasi adalah makanan ruji penduduk Malaysia, adakalanya teringin juga nak berubah angin dan cuba masakan barat.

Pasta merupakan antara menu barat yang digemari ramai di negara ini. Tapi biasanya setiap kali memasak pasta, ia akan melekat dan sukar di asingkan apabila sejuk.

Lelaki ini menunjukkan tips mudah untuk sediakan pasta, semestinya pasta yang tidak melekat. Jom tonton.


Inilah Cara Sekolah Di Amerika Bentuk Rasa Yakin Diri Para Pelajarnya

Saya singgah ke sebuah sekolah rendah di Lansing, Michigan. Ketika masuk ke kelas, saya kagum kerana seluruh dinding dan papan kenyataan dipenuhi dengan kata-kata semangat berbentuk “I believe“(saya percaya), “I can“(saya boleh) dan “I will“(saya akan).

Sistem pendidikan di Amerika memang menerapkan satu pemikiran yang optimis dalam minda anak-anak kecil mereka di bangku sekolah.

Mereka diajar untuk menggunakan bahasa “I can“, “I will” dan “I believe” dalam suasana pembelajaran mereka supaya terzahir tindakan daripada pembudayaan bahasa tersebut.

Apabila anda melihat, mendengar, dan membudayakan penggunaan bahasa yang optimis, minda separa sedar akan menghadam perkataan tersebut membentuk sikap yang akhirnya membentuk tindakan yang menjadi respon kepada pemikiran tersebut.

Sebab itu kebanyakan mereka ini apabila dewasa menjadi orang yang lantang memberi pendapat, mempunyai keyakinan diri yang tinggi dan berani berpegang kepada pendirian masing-masing walaupun orang lain tidak bersetuju.

Pemikiran sebegini juga telah melahirkan masyarakat yang umumnya meraikan setiap kejayaan walaupun kecil. Kegagalan dilihat sebagai sebahagian daripada proses, bukannya penghalang kepada kejayaan.

Untuk pengetahuan anda, sistem pendidikan Amerika menggunakan pensel daripada sekolah rendah sehinggalah ke peringkat pengajian PhD sekalipun. Falsafah disebaliknya ialah setiap kesalahan boleh dipadam dan diperbaiki.

Budaya startup yang telah melahirkan syarikat seperti Facebook, Tesla, Apple dan banyak lagi syarikat-syarikat ternama semuanya lahir di Amerika, bermula daripada pemikiran dan budaya yang sebegini.

Di Malaysia, saya kira belum terterap budaya sebegini secara menyeluruh. Umumnya masih ramai yang mempunyai rasa pesimis dalam apa jua perkara yang dibuat, tidak kiralah untuk diri sendiri, mahupun untuk orang lain.

Lihat sahajalah kejayaan Faiz Subri di peringkat antarabangsa. Telah menang anugerah dan berdiri sama tinggi dengan atlet peringkat dunia pun masih ada yang pesimis mahu mencari kesalahan sekecil-kecil zarah untuk dikritik.

Jika kita mahu berjaya, kita harus pertama sekali percaya bahawa kita mampu lakukannya. Faiz Subri telah menunjukkan bahawa orang Melayu mampu ke persada antarabangsa dan sepatutnya beliau menjadi inspirasi bagi kita untuk melakar nama masing-masing bagi bidang yang anda ceburi.

Kedua, kita harus sentiasa memberi galakan kepada orang lain. Kejayaan yang kecil jika disertai dengan galakan dan motivasi, mampu membuka pintu bagi kejayaan yang lebih besar.

Manakala apa-apa perkara yang disertai dengan cemuhan pasti tidak akan menggalakkan sebarang respon positif melainkan dendam. Itu teori psikologi yang tak perlu kita rungkaikan pun.

Maka dengan ini saya ucapkan tahniah atas Faiz Subri kerana menghidupkan kembali makna kepada slogan yang diperkenalkan oleh mantan Perdana Menteri kita, “Malaysia Boleh!”

Baca lagi: Faiz Subri Rangkul Anugerah FIFA Puskas 2016 Di Zurich


Nilai Ringgit Makin Menyusut. Ini 40 Cara Selamatkan Wang Anda Di Tahun 2015!

Ramai kini yang mula gusar bila melihat nilai ringgit yang makin menjunam jatuh berbanding US Dollar. Yang paling terkesan adalah mereka yang menjalankan urus niaga mengimport barang dari luar negara kerana nisbah keuntungan yang makin berkurang.

Secara tidak langsung para pengguna juga pasti terasa tempiasnya apabila harga barang dinaikkan oleh peniaga meski pun hakikatnya harga minyak kini menurun.

BACA : Berapa Simpanan Bulanan Anda? Pandangan Lelaki Ini Mungkin Buat Anda Merenung Jauh Ke Dalam Diri

Hari ini kami ingin kongsikan 40 cara untuk selamatkan wang anda di tahun 2015 yang agak mencabar ini. Tips ini telah dikongsikan oleh Azizul Azli Ahmad, seorang pensyarah UiTM yang kini juga merupakan seorang penulis buku Mudahnya Beli Rumah.

Lantaklah orang kata apa, yang penting kita jimat belanja. Tarik nafas dan bermulalah :

1. Belanja kurang dari pendapatan
2. Cari cara buat duit lebih
3. Ubah gaya hidup
4. Rancang kewangan anda
5. Mulakan menabung
6. Potong kad kredit jadi 2
7. Kurang cakap di handphone
8. Cari hobi yang tambah pendapatan
9. Hadiahkan diri dengan simpanan
10. Tahan nafsu hingga promosi baru beli
11. Jangan beli kerana “Diskaun Akhir Tahun / Diskaun Awal Tahun”
12. Ciptakan rasa seronok bila tiada hutang
13. Kurangkan insuran kenderaan ikut harga semasa.
14. Nikmati hiburan percuma
15. Kekal prestasi cemerlang
16. Sibukkan diri agar tidak ke shopping mall selalu.
17. Jangan riadah di Pavillion atau Mall
18. Berhenti merokok
19. Diet dan jaga pemakanan, makan untuk sihat
20. Makanan bukan untuk dicuba
21. Jangan berlumba tukar sofa dengan jiran
22. Takaful jangan lebih 10% pendapatan
23. Sediakan dana pelaburan
24. Jangan mudah putus asa
25. Jangan salahkan panda bila kita susah.
26. Barang terpakai bukan dosa.
27. Beli Baju diMyidin pun kacak juga
28. Beli secara tunai
29. Jangan jadi hamba faredadee
30. Jangan jadi hamba honda city
31. Guna moto itu ranggi
32. Jangan berhutang kerana layak pinjaman
32. Berhenti layan Maharaja Lawak Mega. Ia bukan percuma
33. Lupakan impian tambah Nelopah
35. Kereta kecil tetap bergaya
36. Azam beli rumah bukan tambah orang rumah
37. Lupakan sportrim dan spoiler kereta.
38. Mesyuarat keluarga tentang belanja
39. Kurangkan tengok drama orang kaya kaya
40. Didik nafsu

Siapa yang boleh kawal nafsu, ia boleh kawal dunia. Bersedialah untuk tahun 2015. Wallahu A’llam

Credit : Azizul Azli Ahmad, dengan izin.

Bersediakah anda? Tepuk dada tanya poket. Jika poket masih diam tak berbunyi (atau berbunyi duit syiling), bolehlah mula ikut satu persatu senarai di atas ;)


Mahu Selesaikan Pinjaman Perumahan Anda Dengan Segera? Ikuti 2 Tips Awesome Ini

Nota Editor : Tips ini asalnya telah dikongsikan di fb wall Izwan Robotys. Izwan Wahab atau Robotys adalah seorang Programmer Website yang sangat gemar membaca buku-buku bisnes dan kewangan. Beliau juga suka berdamping dengan mentor-mentor dunia bisnes. Impian beliau adalah berjaya menyusun peta lengkap dunia kewangan agar menjadi panduan kepada diri sendiri dan rakan-rakan mencapai destinasi ‘Financial Freedom’. Izwan juga gemar berkongsi tips di blog beliau di http://vckt.co/1EHZwCc

Hutang rumah adalah hutang yang paling besar yang dimiliki oelh rakyat marhaen. Oleh itu memang menjadi sasaran kita untuk melangsaikan hutang rumah secepat mungkin.

Semakin cepat kita langsaikan hutang rumah semakin cepat kita ada duit lebihan yang banyak.

Manakan tidak, bayaran ansuran rumah sahaja boleh mencecah sehingga 30% daripada jumlah gaji kita. Jika gaji ialah RM 3000, makan bayaran ansuran rumah adalah RM 900. Sangat banyak!

Cara mudah dan selesa untuk kita melangsaikan hutang rumah dengan pantas ada dua yang boleh kita lakukan serentak:

Ya, bayar ansuran rumah setiap 4 minggu sekali, bukan setiap kali dapat gaji.

Dalam setahun ada 52 minggu, bersamaan dengan 13 kali 4 minggu.

Dibandingkan dengan 12 bulan dalam setahun, kita akan membayar lebih 1 bulan setiap tahun jika kita membayar mengikut minggu berbanding membayar mengikut hujung bulan dapat gaji!

2) Bayar separuh bonus dan wang tambahan atas pinjaman perumahan

Setiap kali kita menerima wang SELAIN gaji, amalkan untuk guna separuh daripadanya untuk membayar pinjaman perumahan.

Separuh sahaja, tidak perlu semua. Lebihnya bolehlah digunakan untuk perkara lain. Ya, pastinya ‘berjoli’ menjadi pilihan kita. grin emoticon

Dengan ini, kita semakin pantas melangsaikan hutang kerana duit tambahan tadi akan mengurangkan capital hutang dengan cepat.

2 Cara di atas berkesan jika pelan pinjaman perumahan kita ‘membolehkan’ duit lebihan dalam bayaran bulanan digunakan untuk mengurangkan capital hutang secara automatik.

Ada bank yang tidak automatik. Ada pula pelan yang tidak menyediakan fasiliti tersebut.

Maka, berbincang dengan pegawai pinjaman kita SEBELUM menyetujui pinjaman tersebut.

Pastikan pelan kita membolehkan kita menggunakan taktik tersebut.

Jika tidak, sia-sialah kita membayar lebih, sedangkan ia tidak dikira dalam mengurangkan hutang perumahan.

Kita sedia maklum, pada fasa awal bayaran ansuran, apa yang kita bayar pada bank majoritinya digunakan untuk menolak kadar ‘bunga’ pinjaman tersebut dan hanya sedikit digunakan untuk tolak capital. Setelah beberapa lama, barulah tiba di fasa kedua iaitu majoriti ansuran bulanan digunakan untuk menolak capital.

Kita mahu cecah fasa kedua itu secepat mungkin. Kerana pada fasa itulah hutang kita paling cepat berkurang dengan sangat drastik.

Ada juga pelan yang membolehkan semua duit lebihan tadi digunakan untuk tolak capital DAN ia dikira sebagai simpanan. Maksudnya kita boleh mengeluarkan semula duit tersebut jika diperlukan. Terbaik! Maka berbincanglah dengan pegawai bank dengan teliti untuk mendapatkan perjanjian yang bagus.

Like Facebook The Vocket di http://vckt.co/1Ly8hFJ


7 Cara Ini Bantu Saya Selesaikan Hutang Kad Kredit RM11,000 Dalam 3 Bulan

Kad kredit dikira sebagai unsecured lending atau pinjaman tanpa cagaran. Sesiapa yang layak, akan diberi had limit kad kredit yang biasanya sebanyak 3-4 kali dari pendapatan bulanan.

Kad kredit ini ada sejenis “duit plastik”. Anda pakai dulu, bayar kemudian. Dengan menggunakan kad kredit, anda sebenarnya sedang menggunakan duit masa depan anda.

Kad kredit biasanya mengenakan faedah setinggi 15% hingga 18% setahun. Good paymaster akan dikenakan faedah sebanyak 15%. Faedah yang paling rendah saya pernah jumpa ialah 8.88%.

Antara sebab utama saya tak dapat mengawal hutang kad kredit saya adalah kerana saya suka menggunakan kad kredit untuk shopping di luar negara.

Contohnya semasa saya shopping di London pada tahun 2015, semua barang branded dirasakan murah berbanding harga di Malaysia. Shopping sakanlah sehingga hutang kad kredit saya meningkat sehingga RM11,000.

Kadang-kala, saya juga perlu membayar yuran pengajian peringkat professional dalam matawang luar negara seperti Pound Sterling atau US Dollar. Duit yang ada tak digunakan untuk bayar hutang kad kredit sepenuhnya.

Saya tak kisah membayar bayaran minimum (minimum payment) setiap bulan, kerana sebagai seorang banker, bayaran minimum tersebut akan dipotong dari akaun simpanan saya setiap 18 haribulan. Jadi sebelum 18 haribulan, saya perlu pastikan duit sebanyak RM600 ada dalam akaun simpanan saya untuk tujuan bayaran hutang kad kredit.

Motivasi utama saya untuk menyelesaikan hutang kad kredit secepat mungkin adalah kerana saya ingin membeli rumah. Hutang kad kredit yang saya ada akan mengganggu Debt Service Ratio (DSR) serta akan merendahkan kredit risk skor saya.

Ini akan merendahkan peluang saya untuk mendapat pinjaman, saya mungkin tak akan ditawarkan full financing atau mungkin ditawarkan kadar faedah yang lebih tinggi berbanding orang yang mempunyai kredit risk scoring yang baik.

1. Kurangkan Penggunaan Kad Kredit Serta-Merta

Masalah hutang kad kredit kita takkan berakhir selagi kita tak kurangkan penggunaan kad kredit. Oleh itu, kita perlu utamakan perbelanjaan secara tunai.

Jika anda tak mampu untuk berbelanja secara tunai, sebenarnya anda tak mampu untuk berbelanja atau anda sedang hidup di luar kemampuan.

Saya bernasib baik, apabila saya mengalami kemalangan yang teruk sehingga mengakibatkan kereta saya perlu dibaiki selama beberapa bulan.

Di situ perbelanjaan ke atas kereta saya terhenti, saya tak perlu servis kereta, saya tak perlu perbaharui insurans dan cukai jalan, saya tak perlu isi minyak kereta.

Semua perbelanjaan ini biasanya saya akan bayar menggunakan kad kredit. Tiada tambahan besar untuk hutang kad kredit saya pada ketika itu.

2. Hentikan Semua Auto-Debit Yang Melibatkan Kad Kredit

Di kala hutang kad kredit kita sudah melebihi separuh dari had limit kad kredit, anda seharusnya sudah perlu hentikan semua potongan terus secara automatik (auto-debit) dari kad kredit anda.

Antaranya seperti bayaran ansuran mudah membeli barangan (easy-pay), bayaran bil utiliti melalui kad kredit, bayaran kemudahan gimnasium secara kad kredit, dan lain-lain.

Bayaran-bayaran ini akan sentiasa meningkatkan hutang kad kredit anda. Lebih parah jika hutang sudah banyak, dan anda hanya membayar bayaran minimum untuk kad kredit anda.

3. Potong Kad Kredit (Cara Paling Extreme!)

Cara ini pernah dicadangkan kepada saya dikala penggunaan kad kredit saya sudah maksimum! Had limit sudah penuh. Penggunaan kad kredit akan decline pada masa ini. Tapi saya mengeluarkan simpanan saya untuk mengurangkan baki hutang kad kredit saya.

Pada ketika itu, saya tak mampu untuk hidup tanpa kad kredit. Jadi saya tak mampu untuk ikut cara extreme ini dengan memotong kad kredit! Tapi jika anda tak mempunyai simpanan dan penggunaan kad kredit sudah tak terkawal, memotong kad kredit adalah cara terbaik untuk anda.

4. Kawal Perbelanjaan, Utamakan Keperluan Berbanding Kemahuan

Ini adalah benda asas dalam perancangan kewangan tapi benda paling susah untuk dilakukan. Dalam beberapa bulan ini, saya hidup dibawah kemampuan saya. Saya hentikan hobi shopping barang branded dan hanya memakai pakaian sedia ada.

Sebenarnya kita sudah mempunyai banyak pakaian sedia ada. Tak percaya? Cuba periksa almari pakaian anda, ada banyak tak pakaian yang anda dah lama tak pakai tapi masih dalam keadaan yang baik?

Saya mengamalkan konsep pakai selagi boleh, baiki dulu sebelum beli baru. Kos memperbaiki lebih rendah berbanding beli baru. Selain itu, saya juga kurangkan gaya hidup hipster.

Kiranya minum kopi hipster setiap minggu, dan menghentikan langganan ke gimnasium berbayar. Nak hentikan langganan astro, rumah saya tak pernah ada astro. Haha.

5. Tambah Pendapatan Untuk Bayar Hutang Kad Kredit

Paling utama sebenarnya anda perlu tambah pendapatan sampingan anda. Anda takkan mampu bayar hutang jika pendapatan anda tak bertambah.

Jika tak ada pendapatan tambahan, bagaimana anda nak bayar hutang kad kredit yang semakin meningkat?

Anda perlu bayar lebih banyak melebihi faedah yang dikenakan, jika tidak baki hutang kad kredit anda takkan berkurang.

Dalam masa ini, saya mula menceburkan diri dalam bidang investment consultant. Saya membantu kawan-kawan saya melabur, merancang kewangan mereka dan dalam masa yang sama saya memperbaiki tahap kewangan serta mengurangkan hutang kad kredit saya. Saya pernah menjadi top produser dan mendapat pendapatan sampingan melebihi pendapatan tetap bulanan saya.

Saya banyak buat bisnes sampingan secara santai, tapi antara bisnes yang saya rasa agak menarik adalah dengan menjadi affiliate. Buat affiliate Kitabul Daimyo sahaja boleh memberi komisyen hampir RM2,000.

Jadi, konsepnya mudah, anda buat anda dapat. Nak seribu daya, taknak pelbagai alasan akan diberikan. Bonus dan dividen dari pelaburan lain boleh guna juga.

6. Jangan Tangguhkan Untuk Bayar Hutang Kad Kredit

Saya pernah dapat pendapatan tambahan sama ada dari bonus atau dividen ASB. Saya sayang untuk bayar hutang kad kredit saya. Saya tak nak duit simpanan saya berkurang.

Tanpa sedar, saya membayar lebih banyak faedah penggunaan kad kredit berbanding nilai simpanan saya. Ingat tak faedah kad kredit sebanyak 15-18%?

Apabila saya nekad untuk membeli rumah baru, saya mula bayar hutang kad kredit sebanyak yang mungkin. Hutang kad kredit sebanyak RM11,000 itu saya selesaikan dalam masa 3 bulan sahaja.

Kita harus ingat, CCRIS rekod lambat dikemaskini (update), kita bayar bulan ini, belum tentu rekod baki hutang kita dikemaskini pada bulan hadapan, mungkin akan dikemaskini selepas 2 bulan.

Susah betul nak buktikan kepada bankers jika rekod CCRIS kita tak dikemaskini walaupun penyata kad kredit sudah dikemaskini. Baki hutang pada rekod CCRIS masih diberi keutamaan dalam pengiraan DSR. Nasiblah!

Hobi mahal? Benda ini pun susah juga nak hentikan, maklumlah nama pun hobi. Aktiviti yang boleh buat kita rasa tenang dan mengurangkan tekanan. Itu apa yang kita rasa, mungkin betul mungkin tidak.

Antara hobi mahal saya adalah melancong ke luar negara. Setiap tahun, selama hampir 5 tahun, saya mesti melancong ke luar negara untuk dapatkan kepuasan diri dan mencari ketenangan.

Namun, perasan tak tahun ini saya belum lagi melancong ke luar negara? Sebab utamanya adalah kerana, saya sedang dalam proses untuk memperbaiki kewangan peribadi, mengurangkan hutang kad kredit serta sedang mengumpul simpanan kecemasan sebanyak 6 bulan gaji.

Alhamdulillah, semuanya sudah tercapai buat masa ini. Apa hobi mahal anda? Fikir-fikirkanlah.

Ini adalah antara cara mengurangkan hutang kad kredit yang saya boleh kongsikan buat masa ini. Mungkin anda ada cara lebih baik dari saya, boleh kongsikan untuk kita sama-sama memperbaiki kewangan peribadi anak muda.

Nasihat peribadi saya, jangan ada melebihi 2 kad kredit dalam satu-satu masa. Untuk pastikan anda tak terperangkap dalam masalah hutang kad kredit di luar kawalan elakkan mempunyai had limit kad kredit melebihi nilai 2 bulan gaji atau pendapatan anda. Kalau tak, parah nanti jika sudah berbelanja di luar kemampuan diri.

Harus diingat, hutang kad kredit adalah antara punca utama kenapa anak muda muflis di usia yang masih muda, ini kerana penyalahgunaan kad kredit tanpa kawalan.

Owh ya, sampai sekarang saya masih belum pernah mempunyai hutang pinjaman peribadi. Tapi secara asasnya, saya rasa tip yang saya kongsikan boleh diaplikasikan terhadap hutang pinjaman peribadi juga. Anda rasa OK tak?

Ini sekadar perkongsian ikhlas dari saya. Sebenarnya saya sedang membuka aib diri saya sendiri, namun niat saya hanya untuk berkongsi ilmu serta amalan baik untuk memperbaiki kewangan peribadi anak muda.

Saya pernah buat silap, saya harap kawan-kawan boleh ambil iktibar dan pengajaran dari perkongsian saya yang tak seberapa ini. Sekarang saya sudah mampu tersenyum dengan pengurusan kewangan peribadi yang lebih baik.

Jika bermanfaat, boleh Share dengan kawan-kawan.


Cara Mudah Selesaikan Tandas Tersumbat Dengan Sabun Pencuci Pinggan. Oh Begini Rupanya!

Setiap kali tandas tersumbat, pasti dalam kepala adalah kena panggil tukang paip (plumber).

Tapi bagaimana jika ada cara yang lebih mudah dan anda boleh selesaikan masalah tandas tersumbat ini sendiri?

Hanya dengan menggunakan sabun pencuci pinggan, air panas dan berikan masa selama 20 minit untuk teknik ini berhasil. Semudah itu saja!

Jom kita saksikan video berikut untuk penerangan lebih lengkap.

Jom Like Facebook TheVocket untuk lebih banyak tips dan update terkini.


Cara Semak Lesen Dan ‘Road Tax’ Menerusi Aplikasi MyJPJ

Semalam para pengguna jalan raya menerima berita gembira yang mana tidak mewajibkan lagi penggunaan roadtax dan lesen memandu fizikal selepas ini. Malah, ramai yang sudah rakam mencabut roadtax yang ditampal untuk meraikan berita itu.

Dalam pada itu, tahukah anda perlu menggunakan aplikasi MyJPJ untuk membuat semakan tersebut? Ada yang mungkin tidak pernah menggunakannya, jadi di sini kami ajarkan cara mendaftar akaun terlebih dahulu lepas itu barulah boleh buat semakan.

1. Pertama sekali, anda perlu muat turun aplikasi MyJPJ menerusi Google Play Store, App Store atau Huawei App Gallery.

2. Pada menu utama, klik pada Daftar Akaun Baharu di bahagian bawah.

3. Masukkan nombor kad MyKad, MyPR atau MyKAS lalu tekan butang Hantar.

4. Di bahagian ini, isi kesemua ruangan yang disediakan dan sahkan bahawa maklumat adalah sahih.

5. Tetapkan kata laluan yang merangkumi lapan aksara terdiri daripada gabungan huruf besar, huruf kecil, nombor dan simbol. Tekan Sahkan Kata Laluan.

6. Setelah selesai, cuba log masuk pada menu utama dengan isi nombor IC atau berkaitan dan kata laluan yang telah ditetapkan tadi.

7. Jawab beberapa soalan yang diajukan untuk pertama kali yang mengaksesnya.

8. Cara mudah untuk menyemak adalah dengan klik pada profil dan semua maklumat berkaitan lesen kereta dan juga roadtax akan dipaparkan.

Untuk membuat semakan secara manual, anda boleh pergi ke menu semakan lesen memandu atau lesen kenderaan. Buat mereka yang mengalami masalah untuk mengaksesnya, boleh cuba pada waktu lain memandangkan ramai yang sedang mencuba aplikasi ini.

Semoga dengan tutorial ini dapat memudahkan anda membuat pendaftaran dan juga semakan lesen digital bagi urusan seharian. Kongsikan artikel ini agar lebih ramai boleh mengetahuinya.


Ini Perkara Yang Anda Wajib Lakukan Sebagai Pengundi Buat Pertama Kalinya

Kita sudah pun sedia maklum berkaitan pembubaran parlimen baru-baru ini sekaligus menandakan pilihanraya sudah semakin hampir. Buat  mereka yang mahu mengundi buat pertama kali, anda perlu mengetahui cara menyemak status pendaftaran pemilih terlebih dahulu.

Untuk memudahkan proses tersebut, pihak Suruhanjaya Pilihanraya sendiri sudah menyediakan sebuah aplikasi rasmi yang dikenali sebagai MySPR Semak. Menerusinya, pengguna boleh semakan daftar pemilih dan mengetahui status semasa. Kini anda boleh pelajari secara terperinci dengan tutorial di bawah.

1. Anda perlu memuat turun aplikasi MySPR Semak sama ada daripada Google Play Store atau pun App Store pada peranti.

2. Kemudian, tekan pada Semakan Daftar Pemilih.

3. Masukkan nombor kad pengenalan atau nombor perkhidmatan tentera @ polis tanpa jarak pada ruangan yang disediakan lalu klik Semak.

4. Maklumat lengkap pendaftaran anda akan dipaparkan merangkumi lokaliti, daerah mengundi, DUN, Parlimen dan Negeri.

Selain membuat semakan daftar pemilih, anda juga boleh menyemak calon pilihan raya yang bakal bertanding di lokasi anda daripada setiap parti yang terlibat dengan mudah padanya. Keputusan juga bakal dipaparkan apabila sudah selesai kiraan undi sewaktu pilihanraya berlangsung kelak.

Untuk yang berada di luar negara, anda hanya perlu mendaftar akaun baharu menggunakan kad pengenalan pada laman rasmi MySPR. Sebaik akaun anda disahkan oleh pihak SPR, anda boleh memohon untuk mengundi secara pos. Seleaps itu, barulah anda boleh mengundi secara pos walau di mana jua.

Buat mereka yang sudah berusia 18 tahun, anda secara automatiknya bakal layak menjadi pengundi untuk Pilihan Raya 15 kelak. Aplikasi ini sememangnya direka khas untuk memudahkan urusan berkaitan PRU-15. Anda boleh kongsikan artikel ini agar lebih ramai cakna dengan fungsi-fungsi aplikasi serba mudah ini.


Cara Sempoi Gadis Ini Kenakan ‘Scammer’ Yang Ingin Memerangkap Beliau

Selalunya kita mendengar pembeli yang ditipu atau kena scam dengan penjual. Tapi adakala peniaga online juga turut menjadi sasaran scammer. Inilah yang telah berlaku kepada seorang gadis yang hanya mahu dikenali sebagai Cik Kaka yang menjual beg tangan di atas talian.

Menurut Cik Kaka, taktik yang biasa digunakan oleh scammer kepada peniaga online adalah dengan menawarkan harga belian yang lebih tinggi daripada harga barang yang dijual, dan dilakukan oleh warga asing.

Mereka juga akan memberikan resit palsu dan meminta peniaga membayar clearance fee secepat yang mungkin. Berikut screenshot Whatsapp bagaimana Cik Kaka mengenakan scammer tersebut:

Pesan Cik Kaka, “kita sebagai penjual biasanya memang akan mudah kelabu mata kalau orang nak bayar mahal . Tapi kena fikir logik juga. Mana ada orang nak beli barang lebih mahal daripada yang dijual. Berhati-hatilah.”


Ini Cara Aku Dapatkan Kereta Sewa Dengan Harga Lebih Murah Semasa ‘Roadtrip’ Di USA

Pickup truck Ford ini kami sewa dengan harga cuma USD30 sehari untuk kembara berkereta kami di Alaska tahun lalu. Orang Alaska memang ramai pandu pickup truck yang sama. Perjalanan memang lebih seronok bila pandu kereta jenis ini di sana.

Ramai yang bertanya pada saya tentang macam mana saya dapat sewa kereta Mustang, Jeep Wrangler, dan pickup truck ini dengan harga tak lebih dari USD40 sehari.

Jawapan saya selalu sama: Kalau nak dapat harga murah, cari dan tempah sekurang-kurangnya 3 bulan lebih awal terutama jika kamu bakal melawat tempat tumpuan pelancong seluruh dunia. Cari setiap hari dan cari dengan aktif. Kalau memang betul bernasib baik dan sudah rezeki, memang akan dapat kereta sewa tak lebih USD40 sehari walaupun kereta Mustang.

Kami gunakan rentalcars.com dan kayak.com untuk cari kereta sewa di AS dan juga bila di luar negara contohnya untuk kembara kami di Ireland, Iceland, dan Australia tahun lalu. Di laman-laman web ini akan disenaraikan semua jenis kereta mengikut harga dari pelbagai syarikat dari seluruh dunia. Tak ada syarikat yang memang khas murah kerana semua bergantung pada masa dan jenis kereta.

Faktor lain yang mempengaruh harga kereta sewa di sini ialah tempat di mana anda ambil kereta sewa. Kebanyakan pejabat syarikat kereta sewa bajet terletak di luar lapangan terbang yang mana untuk ke sana anda perlu naik bas shuttle khas mereka.

Biasanya harga sewa kereta syarikat seperti ini lebih murah. Untuk makluman, syarikat seperti Hertz dan Enterprise bukan syarikat kereta sewa bajet ya. Apa yang penting ialah jangan sewa kereta pada hari anda tiba dan sewa serta ambil kereta di lapangan terbang! Ini ialah kombinasi yang buat harga sewa jadi tinggi!

Jenis dan saiz kereta juga boleh mempengaruhi harga sewa tapi seperti yang saya katakan di atas, kalau cari lebih awal, pickup truck ini yang harga sewa sepatutnya USD80 boleh dapat cuma USD30!

Ramai juga yang tanya wajib tak ambil insurans. Jawapannya tak wajib melainkan kamu nak gunakan kereta lebih dari sebulan dan untuk ke banyak negeri. Apapun saya sangat galakkan kamu beli insurans kerana fender bender (kes langgar tanpa kecederaan) di AS ini mahal bayarannya!

Lebih lagi bila kamu tak biasa dengan keadaan jalanraya dan kereta di AS contohnya yang mana pemanduannya di sebelah kanan jalan(stering sebelah kiri). Kalau rasa boleh guna duit poket sendiri untuk baiki kerosakan yang harganya pasti USD500 ke atas takda masalah. Hal-hal lain kamu boleh fikir sendiri.

Pokoknya kalau rajin cari InshaAllah terjumpa tawaran hebat. Kalau cari last minute memang susahlah nak jumpa.

Baca lagi: Pengalaman Menarik Saya Berkunjung Ke Aberdeen Bandar Kelahiran Kurt Cobain Di USA


Tips Mudah Simpan Susu, Telur Dan Yogurt Agar Tahan Hingga 6 Bulan

Sewaktu pertama kali menonton video ini, kami terus teruja.

Tak sangka semudah ini rupanya untuk simpan susu agar tahan lama. Begitu juga dengan keju, telur, krimer, mentega dan yogurt.

Jom tonton video berikut untuk tips menyimpan bahan makanan ini.

Nampaknya lepas ini tiada masalah lagi nak borong 6 jenis makanan ni banyak-banyak sewaktu jualan murah sebab sudah tahu cara untuk menyimpannya dengan lebih lama.


Ini Apa Yang Dilakukan Steve Jobs Saat Menerima Kecaman Orang Ramai

Terkadang soalan yang ditanya bukan untuk mendapat jawapan namun sekadar untuk memalukan. Situasi yang sama berlaku pada mendiang Steve Jobs 2 dekad yang lalu apabila beliau kembali bekerja di Apple. Apa yang menarik perhatian ramai adalah gaya penyampaian beliau saat dimalukan wartawan. Tenang, tegas serta percaya kepada diri serta para pekerja dibelakangnya.


Nah, Ini Cara Mudah Susun Buku Sekolah Ikut Jadual

Nota Editor : Tips ini asalnya dikongsikan oleh seorang blogger yang menggelarkan diri beliau sebagai sweet darling di laman web sw33tdarling.com.

Tips Susun Buku Sekolah Anak Ikut Jadual

Penat kan kalau tetiap hari nak kena refer jadual untuk susun buku anak2 ke sekolah. Seorang pun dah pening, apalagi 2 orang atau pun 3.

Aku pun dapat tips ni tahun lepas dari FB seorang blogger. Alhamdulillah sangat berkesan, sangat berguna dan sangat jimatkan masa.

Ikut je warna dari sticker tu.  1 warna mewakili 1 hari.

Kalau warna merah untuk hari Isnin maka bila tiba hari Isnin, semua buku yang ada sticker merah boleh dimasukkan ke dalam beg sekolah.

Amacam? Rasa pratikal tak? Belum terlambat nak buat.


Tak Perlu Jahit Lencana Sekolah Jika Anda Guna Cara Ini

Nota Editor: Kaedah ini pasti menjimatkan masa anda dan ia tidak memerlukan kemahiran tinggi untuk menjayakannya. Malah, kaedah ini akan mengimbau kembali zaman kita sekolah sebelum tahun 2000. Tip ini telah dikongsikan oleh Puan Akmar Laily Omar di Facebook dan beliau izikan kami paparkan semula di Vocket buat manfaat semua.

Contoh lencana-lencana sekolah di Kajang, Selangor:

1. Letakkan kadbod dalam poket baju untuk elakkan kain bahagian atas poket melekat dengan kain di bawahnya.

2. Atur kedudukan lencana seperti mana yang dikehendaki oleh pihak sekolah.

3. Apabila sudah puas hati dengan kedudukannya, picit gam UHU dan letakkannya di belakang lencana.

4. Tampal lencana di kedudukan yang telah dianggarkan tadi. Pada saat ini anda masih boleh mengubah kedudukannya.

5. Ambil kain basah saiz kecil dan bentangkan di atas bahagian kawasan lencana.

6. Seterika kain basah tersebut sehingga rata dan meliputi kawasan lencana.

7. Angkat kain basah yang mungkin sudah kurang kelembapannya kerana diseterika.

8. Siap! Lencana sudah cantik ditampal di atas poket baju.

Anda akan lihat lencana itu tertampal rapi, sungguh cantik dan kemas gitu.

Kepuasan? 10/10
Masa per lencana? Kurang dari 3 minit

Jika kita menjahit lencana di poket baju, ia mengambil masa 10 minit bagi setiap lencana. Malah, jangkaan masa itu tidak termasuk insiden terjahit poket, benang bersimpul dan masa nak cucuk benang masuk ke dalam lubang jarum.

Gambar di atas adalah gambar yang ada lencana nama Danial yang telah dijadikan contoh sebelum ini. Hujung lencana nama sudah terkeluar dari tampalan SELEPAS 10 bulan nama itu di gam.

Baju yang dibasuh mesin setiap kali, lihat betapa lasaknya gam yang kita pakai ini.

Jadi, apa yang saya lakukan untuk melekatkannya balik ialah:

1. Sediakan tuala lembap (bukan wet tissue ya)

2. Ambil gam UHU dan lekatkan pada bahagian yang terkulai itu.

3. Ambil tuala lembap tadi dan letakkan ia di atas kawasan poket lencana.

4. Gosok di atas tuala itu dengan seterika panas.

5. Angkat tuala itu setelah dipastikan lencana nama itu sudah melekat.

P/S: Anda akan encounter asap berkepul-kepul sikit bila seterika atas tuala lembap itu ya.

Jangan risau, unless terbakar – cepat-cepat la angkat.

LIKE dan FOLLOW Vocket di Facebook serta Instagram


2 Individu Ini Buktikan Usia Bukan Penghalang Untuk Sambung Belajar

Tuntutlah ilmu hingga ke negara China. Biasa kita dengar pesanan ini untuk memberitahu betapa pentingnya ilmu dalam kehidupan seharian kita.

Biasanya selepas mendapat keputusan cemerlang dalam SPM, anak-anak muda akan terus menyambung pelajaran ke universiti pilihan di dalam dan luar negara. Namun, tidak semua yang bernasib baik untuk terus menyambung pelajaran ke peringkat yang seterusnya.

Pasti mereka mempunyai sebab yang kuat mengapa tidak berkesempatan untuk menyambung pelajaran dan terus masuk ke alam pekerjaan. Namun ada segelintir yang jauh di sudut hati mereka mengidamkan sekeping sijil sebagai tanda kejayaan.

Bagi dua individu ini, nyata usia bukan penghalang untuk mereka melanjutkan pelajaran. Yusri Adam yang membina kerjaya beliau sebagai pramugara AirAsia ketika muda tidak merasakan bahawa menyambung pelajaran itu suatu keutamaan baginya.

Beliau memulakan karier juga sebagai pramugara di sebuah syarikat penerbangan selama 10 tahun dan apabila beliau diberhentikan, ianya menjadi sesuatu yang sukar untuk Yusri mencari pekerjaan lain apabila hanya mempunyai sijil SPM. Dari peristiwa itu, beliau sedar akan kepentingan mempunyai segulung sijil dan terus berusaha untuk mendapatkannya.

“Kerja di atas kapal terbang memang letih, kadang-kala dalam masa seminggu saya terpaksa pergi ke dua tiga negara. Memang tiada masa untuk berehat. Tetapi dengan pengurusan masa yang betul, saya tidak pernah gagal menyiapkan tugasan yang diberi pensyarah. Malahan saya berjaya menamatkan pengajian Diploma dengan anugerah cemerlang,” kata Yusri menceritakan pengalaman beliau belajar sambil bekerja.

A. Majid Isa merupakan seorang pesara yang sebelum ini pernah berkhidmat di Jabatan Perikanan Malaysia. Pada usia 75 tahun, ianya tidak langsung menghalang beliau untuk menamatkan pengajian Diploma Eksekutif Kaunseling di Pusat Pendidikan Berterusan Universiti Malaya (UMCCed) Oktober tahun ini.

Walaupun telah menamatkan zaman persekolahan sejak 58 tahun yang lalu, semangat untuk belajar langsung tidak pernah padam dalam diri beliau. Beliau tidak langsung malu kerana baginya, kenapa perlu berasa malu untuk menuntut ilmu walaupun mungkin rakan sekelasnya jauh lebih muda daripada dirinya?

“Akhirnya selepas dua tahun mengikuti program diploma eksekutif di UMCCed, saya berjaya menggenggam segulung diploma, ilmu yang diperoleh hari ini akan dibawa saya sehingga akhir hayat,” katanya.

Jika saudara Yusri dan tuan Majid boleh, kenapa tidak anda? Kedua-dua mereka merupakan graduan di bawah Pusat Pendidikan Berterusan Universiti Malaya (UMCCed) yang menawarkan program diploma separuh masa untuk anda yang tidak dapat memberi komitmen untuk pengajian sepenuh masa.

Terdapat sembilan cabang pengajian yang boleh dipilih di UMCCed. Menariknya untuk menyambung pengajian diploma di sini adalah kerana adanya kelas pada hujung minggu dan anda boleh belajar di mana-mana tempat pengajian yang ditawarkan di serata Malaysia seperti di Kuala Lumpur, Bayan Lepas, Alor Setar, Kulim, Kuantan, Kota Bharu dan Kota Kinabalu.

Pengambilan pula terbuka tiga kali sepanjang tahun, pada bulan Januari, Mei dan Oktober. Jika anda berminat boleh memohon secara online di sini atau hubungi 03-2246 3600. Yusri dan tuan A. Majid telah buktikan mereka mampu menghadapi pengajian walaupun di usia 40an dan 70an. Kalau mereka boleh, anda juga boleh.


Video Ini Berikan Tips Bagi Ibu Bapa Tangani Anak Mangsa Buli Di Alam Siber

Dengan kewujudan berbagai medium sosial di internet hari ini, seseorang individu mudah terdedah dan menjadi mangsa buli di alam siber.

Walaupun ia tidak berlaku di alam nyata, buli di alam siber juga boleh memberi kesan psikologi yang mendalam kepada mereka yang menjadi mangsa buli.

Video berikut memberikan tips bagaimana ibu bapa boleh memainkan peranan mereka dalam membantu anak-anak menangani buli di alam siber. Jom tonton.


Cara Lelaki Ini Dapatkan Kembali Duit Yang Dilabur Dari Skim Pelaburan Menipu Sangat Epik!

Nota Editor : Kisah ini asalnya diterbitkan di fb wall Al Irfan Jani, seorang usahawan dan juga penulis di SaleStory-Teller. Kami terbitkan semula di The Vocket dengan izin dari penulis asal. Semoga perkongsian ini membantu anda bila berada dalam situasi yang hampir serupa.

Jam 11 malam, telefonku berdering. Saya terjaga dari tidur. Rupanya sahabat baik saya, Tuan Man (bukan nama sebenar) hubungi saya.

“Fan, boleh tolong Tuan, tak?” (“Tuan” adalah sebahagian nama beliau.) Katanya ada hal kecemasan, panjang lebar mahu diceritakan.

Lalu, kami bertemu di sebuah kedai kopi tak jauh dari rumah saya. Menurut ceritanya, beliau dan isterinya dipengaruhi sebuah syarikat hartanah asing.

Jalan ceritanya, sedang berdua-duaan berjalan di pusat beli-belah City Square (JB), mereka didatangi jurujual yang menyewa booth di sebuah pameran hartanah di situ.

Yang hairannya, bagaimana seorang penjawat swasta seperti Tuan Man, dengan gaji yang tidak lebih dari 3k, diajak melabur beli hartanah di Australia. Harga tanah bernilai jutaan ringgit. Caranya, adalah dengan caruman bulan-bulan.

Alasan syarikat hartanah ini, modal pertama (deposit) menempah slot tanah untuk industri golf misalnya, akan meningkatkan value tanah beratus peratus untuk tiga tahun mendatang (spekulasi).

Menurut Tuan Man lagi, dia dan isteri didesak dan diperdaya supaya meletakkan deposit. Tuan Man berkali-kali menolak, beri alasan tiada tunai, perlu ke ATM, malah minta ditangguhkan. Namun, entah macam mana mereka tidak pandai berkeras. Akhirnya, Tuan Man diperdaya supaya melarik kad debitnya.

Saya kenal benar dengan Tuan Man. Beliau cukup setia berkhidmat dengan majikannya berbelas tahun sebagai pemandu. Dengan sosok tubuhnya yang kecil, dan daya intelektual yang biasa-biasa saja. Saya cukup percaya, memang ada jenis manusia yang tidak pandai bertegas, tak biasa berkeras, dan mengetahui had tinggi suaranya.

Apabila seorang lelaki yang penyabar, tidak pandai berdebat, dan baik orangnya seperti Tuan Man ditipu dan diperdaya, saya tak boleh duduk diam. Kasihan saya lihat beliau, merayu-rayu supaya dibantu. Katanya, itulah saja simpanan tunai yang ada.

Saya setuju bantu beliau. Kata Tuan Man, “Irfan, kita kena cepat. Hari pameran hartanah akan tamat esok, jam 10 malam.”

Baik. Malam itu saya tidak tidur. Berteman kopi, saya menyelidik beberapa dokumen sokongan. Saya siasat status syarikatnya. Syarikat ini mengaku mendapat pengesahan dari SSM untuk mengambil deposit melebihi dari had yang ditetapkan Bank Negara. Begitu banyak laporan akhbar yang promosikan program mereka. Mendapat pujian menteri-menteri lagi tu.

Esoknya, saya buru kepastian lagi. Saya hubungi pihak berkaitan. Rupanya, memang syarikat ini sah. Dan lebih menakutkan, program pelaburan mereka juga telah disahkan autoriti tertinggi negara, iaitu SSM dan BNM. Duit RM3k dari akaun Tuan Man juga telah sah dipindahkan.

Namun, saya peduli apa. Saya sanggup berseteru, biar penipuan hadir dari pegawai tertinggi negara sekalipun. Apatah lagi, kita tidak boleh bersetuju dengan CARA bagaimana duit kita orang biasa, seperti Tuan Man, DIHISAP HIDUP-HIDUP.

Pagi itu, saya mesej Tuan Man, “Malam ini, jam 8 jumpa di IPD Johor Bahru Selatan.” Balai polis ini hanya 7 minit jalan kaki saja dari bangunan City Square.

Jam 8 malam. Kami berdua berbincang dengan pegawai yang merekod laporan kami. Memang rezki kami, pegawai inspektor dari jenayah komersil ada bertugas pada malam itu. Katanya, kes ini akan diuruskan oleh Tribunal Pengguna selepas laporan polis dibuat.

“Tapi Tuan Inspektor, saya mahu duit Tuan Man dikembalikan juga. Dengan apa cara sekalipun, Malam ini, malam terakhir pameran,” saya mencelah.

Lama juga inspektor ini berdiam. Menurutnya, kes seperti ini di luar bidang kuasa polis. Namun saya sentiasa diajar, supaya mengajak pihak polis berbincang dan berikan cadangan.

Saya pasti, insan mana yang sanggup lihat orang baik-baik seperti Tuan Man ini diperdaya. Inspektor juga ada adik dan abang. Kecuali, orang seperti penipu kolar putih, ha itu bukan jenis manusia.

“Baik, aku ada idea,” Inspektor ini dah mula gunakan bahasa Aku-Kau.

Beliau melihat jadual tugasan, menghidupkan walkie-talkie, dan berbincang dengan seseorang di luar pejabat.

Selang 12 minit, Inspektor datang semula. “Kau cari pegawai Khalid (bukan nama sebenar). Dia meronda di balai ‘mobile’, di depan City Square. Pegawai Khalid akan kongsi rancangan dia. Kau kena ikut cakap dia.”

Tanpa menunggu lama, kami segera mengangkat punggung.

Tiba-tiba, inspektor menahan kami dari belakang.

“Hati-hati. Laksanakan perancangan ini dengan cukup teliti. Ini kes profil tinggi.”

Saya dah cukup berdebar. Muka Tuan Man dah pucat lesi. Sambil berjalan kaki menuju bangunan City Square, saya tengok muka dia, dia tengok muka saya.

Namun, saya cuba memujuk hati sendiri, “Ah, takkanlah sama dengan filem Hollywood. Ini Mollywood, senang cerita.”

Sesampainya di pos balai ‘mobile’, terlihat kelibat pegawai Khalid. Pegawai itu mengajak kami masuk ke balai saiz kontena ini.

Kami berbincang dengan teliti. Dia melukis itu dan ini di atas kertas. Kami berdua dengar hati-hati. Sesekali pegawai Khalid melihat jam di tangannya.

Selesai merancang, aku dan Tuan Man berjalan ke dalam bangunan. Kami melangkah ke tapak booth secepat mungkin. Kerana di kiri kanan manusia semakin kurang. Bangunan semakin sepi. Banyak booth sedang sibuk mengemas pulang. Jam dah cecah angka 10.

SEPULUH orang jurujual yang ada di booth penipu itu. SEPULUH orang. Ramai betul, bagi saya. Ada 6 perempuan, 4 lelaki. Semuanya tinggi lampai. Berkemeja oren kemas. Berseluar hitam. Berkasut kilat. Tegap. KACAK dan CANTIK ala pramugari gaya mereka.

Barulah saya faham. Patutlah begitu mudah orang penyabar seperti Tuan Man boleh diperdaya oleh pasukan jurujual seperti ini. Penampilan mereka saja sudah cukup mengkagumkan.

“Ha, itulah orangnya, yang sedang bongkok ambil barang tu.” Tuan Man beri isyarat dari persembunyian tembok besar di belakang ku.

Saya beri isyarat angguk kepada pegawai Khalid di luar sana. Dari sayup-sayup kejauhan, pegawai Khalid tunjuk isyarat ibu jari, tanda diteruskan.

Saya berjalan mendekati booth. Seorang jurujual gadis menghampiri. Dia tanyakan apa yang boleh dibantu, dan katanya booth dah tutup. Saya menyamar seolah-olah minat melabur. Saya bertegas mahu berurusan juga dengan lelaki di hujung sana.

Encik Malik, seperti yang tertera pada kad bisnesnya. Dia agak terkejut sebenarnya, bila saya hanya mahu berurusan dengannya sahaja. Saya terkejut meneliti kad bisnes beliau. Ada dinyatakan lulusan MASTER, dan PhD (in-progress). Saya tidak pasti, penting sangatkah tahap pendidikan perlu dinyatakan dalam kad bisnes.

Berbual dengan Encik Malik ini, Ya Allah, begitu lancar dan petah sekali kata-kata beliau. Saya yang pada asalnya ingin ‘menyerang’ beliau, akhirnya rasa cair, tak sampai hati ingin meninggikan suara. Kata-kata Encik Malik ini cukup teratur, adabnya begitu baik.

Menjemput saya duduk, akhirnya saya berbisik padanya, “Saya mewakili Tuan Man, kami hadir malam ini ingin menuntut duit deposit beliau.” Sambil saya menyerahkan salinan laporan polis yang telah disahkan.

Terdiam sebentar Encik Malik. Tapi dia ni cukup terlatih barangkali, kerana dapat mengurus isu ini dengan tenang. Berkali-kali Encik Malik menekankan, wang deposit tidak dapat dikembalikan, kerana persetujuan telah dibuat.

Berkali-kali juga saya beritahu, kami tidak akan pulang jika tidak bawa balik wang tunai RM3k. Perbincangan lemah-lembut kami sedikit tegang. Tuan Man kini turut serta.

“Saya diasak berkali-kali,” kata Tuan Man.

“Tapi saya tak paksa Tuan Man, kan? Dia sendiri yang keluarkan kad debit miliknya, dari dompet dia sendiri pula tu. Takkan saya yang rampas?” Tegas Encik Malik tidak mengakui beliau memperdaya.

“Tapi saya tak boleh balik, Encik Malik, seolah-olah ‘mengejar’ saya dan tak putus-putus memujuk,” Tuan Man membela dirinya.

Melihatkan perbincangan kami begitu lama tidak berkesudahan, muncul seorang jejaka, salah seorang dari mereka. Tapi, saya lebih tinggi darinya. Melayu. Kacak juga. Macam pelakon. Lelaki ini memakai rantai warna emas di lehernya.

“Ada apa-apa masalah ke?” Lelaki ini cuba meleraikan kami. Encik Malik menceritakan perihal tuntutan kami untuk malam itu.

Sekonyong-konyong, lelaki ini menjerit sekuatnya,

Eh, kenapa pula lelaki ni? Tiba-tiba menghamun tak tentu pasal. Bukannya kami ada urusan dengannya.

“Kami ada SSM! Kami ‘back-up’ Bank Negara! Kau masih ingat kami penipu?”

Saya dengan tenang, mendekatinya. Lebih kurang tiga kaki di depannya. “Encik, jangan jerit-jerit. Kami datang nak ‘setel’ baik.”

Jerit dia lagi, “‘Setel’ lembut boleh. Nak ‘setel’ keras pun boleh. Kalau anak jantan, jom setel luar. JOM!!” Sambil dia berjalan 4,5 langkah ke pintu keluar.

Baik. Ini isyarat yang bagus. Seperti yang pernah kuceritakan dulu, arwah Tok Aki berpesan, “Anjing menyalak adalah anjing pengecut. Jauhi anjing yang diam.”

Maka, menanglah kami secara asasnya dari segi mental. Saya mengalih tenungan ke hujung sana, saya cari pegawai Khalid yang berdiri jauh. Isyaratnya menggeleng.

“Encik kata anak jantan? Kenapa nak lari keluar? Sini kan ada.” Aku cuba menduga dia.

Dari rancangan asal, pegawai Khalid telah awal-awal berpesan, “Jika apa-apa kejadian berlaku, pastikan bukan kau yang tumbuk dulu. Kalau pihak dia yang tumbuk dulu, aku akan masuk,” begitulah pesanan pegawai Khalid.

Suasana semakin tegang. Kekecohan memuncak. Macam biasa, saat-saat genting begini sering mem’beku’kan manusia di sekeliling kami.

Aku siap sedia juga. Kalau lelaki dengus ni mula menumbuk. Aku juga siap menadahkan perut atau wajahku sebagai korbannya. “Kalau ‘pintu’ tak dibuka, kita jangan pecah masuk. Kau nak ‘kunci’, kena berkorban sikit,” pesanan pegawai Khalid awal-awal tadi tetap dalam ingatan.

Tiba-tiba, muncul seorang tauke badan besar. “Aiya, rilek, rilek, Joe. Kenapa gaduh-gaduh ini macam? Bagi borang, baliklah dia.”

Lelaki ini berbangsa Tionghua. Usia lingkungan 50-an juga. Agaklah aku dia mungkin kepala pada perkumpulan ini. Pakaiannya kemas. Lengannya bertatu. Aku perhati rantai emas yang dipakainya. Sama desain rantai itu dengan yang dipakai lelaki ‘anjing’ ini.

“Habis, macam mana dengan persen (komisen) Malik?” tanya lelaki ‘anjing’ (sebab kami tak tahu namanya).

“Aiya, itu kecik punya hal. Malik punya I ‘ganti’,” jawab si ‘apek’ tua ini. “Ina, you bagi diorang Prospektus. Ajar dia macam mana nak ‘exit’.” Dia berpesan pada salah seorang gadis di situ.

Akhirnya, selesailah kes kami pada malam itu. Setelah diajarkan oleh Cik Ina untuk keluar dari pelaburan ini, kami pun pulang. Kami pulang dengan tergesa-gesa. Pegawai Khalid bersama senjata, beliau ‘escort’ kami hingga ke tapak parkir kereta. Katanya, saya jangan berhenti di mana-mana sewaktu pulang. Pelan berjalan lancar.

Sekian, begitulah pengalaman malam kami yang panjang.

Wahai Tuan-tuan, pembaca yang saya hormati.

Bayangkan, sebuah buku berjudul ‘Prospektus’ diberikan kepada kami. Setebal 500 halaman rasanya. Di situ ada diceritakan bagaimana protokolnya wang pelabur dapat dikembalikan. Sepucuk surat rasmi perlu difaks ke ibu pejabat. Ia adalah untuk rujukan aduan dan perhatian pihak atasan. Kemudian, pelabur perlu tunggu 5 HARI BEKERJA untuk diproses cek pemulangan.

Lihatlah betapa bobroknya sebuah sistem pelaburan yang sah di sisi undang-undang. Sedangkan, mereka menyedut duit anda tidak kurang dari 5 MINIT selepas kad debit anda dilarikkan.

5 MINIT sedut, 5 HARI dapat balik. Dan jumlah dikembalikan, ditolak pula dengan yuran dan kos pengurusan. Mujur kosnya di bawah RM15, jika ratus-ratus dari jumlah penuh, mungkin berparang juga kami malam itu.

Ini adalah pengalaman kami setahun yang lalu. Fikirkanlah, syarikat ini telah mula beroperasi 4,5 tahun sebelumnya. Dari mana ‘kekuatan’ mereka?

Betullah kata tuan inspektor di balai IPD tadi. Barulah saya fahami, kenapa jenayah profil tinggi begini tidak mampu diuruskan oleh pegawai berkuasa lagi. Kerana ia semuanya dilakukan secara halus dan penuh hati-hati. Mengikut lunas undang-undang lagi tu.

Duduk, dan perhatikan.
Di zaman yang sempit,
muncul pacat-pacat yang menyedut.
Jadilah tembakau yang memabukkan pacat,
atau jadilah daging yang disedut darahmu.


Cara Ini Mungkin Boleh Bantu Mudahkan Anda Tawaf Sewaktu Dalam Keadaan Sesak

Tawaf merupakan salah satu rukun Haji dan Umrah yang wajib dilakukan oleh semua jemaah haji. Memandangkan jumlah jemaah haji yang semakin ramai ketika ini, memang agar sukar untuk mencari masa melakukan tawaf dalam keadaan yang lapang dan selesa.

Justeru, berdasarkan pengalaman saya melakukan beberapa kali tawaf sunat, panduan ini mungkin berguna untuk dipraktikkan ketika tawaf dalam keadaan yang sesak dengan ribuan jemaah haji.

No 1 (biru) ialah sudut hajarul aswad yang juga merupakan permulaan dan pengakhiran tawaf. Di sinilah kawasan paling sesak dalam kawasan Mataf (tempat tawaf) kerana jemaah haji akan keluar masuk di sini.

Di samping ramai jemaah haji yang berpusu-pusu untuk mengucup hajarul aswad dan menuju ke Multazam. Seeloknya berjalan di posisi pertengahan, tidak terlalu hampir ke dinding Kaabah dan tidak terlalu jauh.

Apabila menghampiri Maqam Ibrahim, disaran untuk menggunakan laluan luar (anak panah hijau) bagi mengurangkan kesesakan. Jemaah haji lain akan berpusu-pusu menuju ke kawasan dalam antara Maqam Ibrahim dan pintu Kaabah.

Di samping ramai juga berkumpul di depan pintu Kaabah dan di sekeliling Maqam Ibrahim sambil melakukan perkara-perkara yang tak berapa syari’e (walaupun telah ditegah beberapa kali oleh pengawal di sana) sekaligus menambahkan lagi kesesakan lalulintas. Beri saja laluan kepada mereka, tidak perlu berebut-rebut.

Setelah melepasi Maqam Ibrahim, akan ada sedikit ruang kosong di kawasan No 2 (ungu). Cepat-cepat bergerak ke situ untuk mendapatkan ruang yang lebih selesa sambil menghirup udara segar dan bergerak menuju ke Hijr Ismail (antara sudut Iraqi dan Shami).

Lalulintas sudah mula berkurangan tetapi masih padat. Sambil melepasi Hijr Ismail bolehlah baca doa yang terdapat dalam buku panduan yang telah disediakan oleh Tabung Haji.

Sebaik saja memasuki sudut Shami, keadaan sudah semakin lapang dan saya namakannya sebagai speeding zone (oren), hehe. Mula berjalan dengan lebih pantas dan menyelit di ruang-ruang kosong yang boleh memotong. Jika perlu, gunakan lane luar dan cut back semula ke dalam. Dapatkan posisi yang selesa sebelum menuju ke sudut Yamani.

Di sini sudut Yamani, keadaan sudah mulai sesak kerana ada jemaah haji yang baru masuk utk memulakan tawaf dan ramai yang sudah mula merapati dinding Kaabah utk mencuba nasib di hajrul aswad (kelabu).

Seeloknya berada di posisi pertengahan seperti pada permulaan tawaf tadi dan bergeraklah dengan sabar dan tawaduk sambil membaca doa yang telah diajar semasa berada diantara sudut Yamani dan sudut hajarul aswad (Rabbana atina fiddunya hasanah .. .. ..).

Sebaik sahaja melepasi lampu hijau dan beristilam di sudut hajarul aswad, maka lengkaplah satu pusingan tawaf. Ulang semula sehingga selesai kesemua 7 pusingan dengan yakin. Tolak menolak itu perkara biasa, banyakkan bersabar dan berdoa ketika melakukan tawaf.

Kemungkinan besar panduan ini sudah tidak berapa sesuai jika keadaan jemaah haji sudah terlampau padat. Semoga bermafaat.


Cara Terbaik Simpan Gambar Anda Selain Cara ‘Online’

Segalanya menjadi lebih mudah untuk merakam momen penting dalam hidup seharian dengan adanya telefon pintar. Hanya tekan butang, dan gambar anda pun sudah dirakam dan ada dalam telefon pintar.

Tidak seperti dahulu. Semuanya perlu dirakam dalam filem terdahulu. Selepas habis satu roll, perlu pula cuci gambar. Barulah dapat lihat gambar yang dirakam.

Tetapi itulah masalah dengan teknologi terbaru. Apabila kita terlalu berharap terhadap telefon pintar kita, kadangkala kita terlepas pandang untuk simpan gambar berkenaan. Jika telefon pintar anda rosak atau hilang, habis semua gambar kenang-kenangan yang ada dalam telefon pintar anda.

Dahulu tak perlu risau. Jika album gambar kita hilang, masih boleh dicuci kembali dengan filem yang ada. Jadi cara apa yang terbaik untuk kita simpan gambar selain daripada secara atas talian atau dalam telefon pintar?

Photobook kan anda. Buat anda yang mungkin pertama kali mendengar tentang Photobook, Photobook adalah servis untuk ‘cuci’ gambar anda yang kemudiannya dapat diabadikannya dalam bentuk album bergambar.

Tak tahu bagaimana nak mula? Scha dan Awal boleh terangkan caranya dan di bawah juga ada arahan bergambar bagi memudahkan lagi anda menghasilkan Photobook pertama anda.

Bila sudah siap, nostalgia seperti anda pegang album bergambar satu ketika dahulu pasti kembali. Photobook yang sudah siap boleh diletak di ruang tamu. Jadi sesiapa sahaja dapat melihat momen gembira anda terutamanya untuk datuk dan nenek melihat gambar-gambar gembira anak cucuk mereka. Pasti tersenyum mereka nanti.

Mesti sudah tak sabar untuk buat Photobook ini sendiri bukan? Jangan lupa gunakan kod promo PBVOCKET untuk penjimatan semasa buat Photobook pertama anda! Nak redeem kupon ini pun mudah sahaja. Anda tonton sahaja video di bawah dan masukkan sahaja kod promo ini nanti. Selamat mencuba!


Ini Cara Terbaru Nikmati Biskut Oreo Buat Anda Yang Rajin

Satu lagi cara terbaru untuk nikmati biskut Oreo telah diperkenalkan baru-baru ini.

Dan ia sesuai untuk mereka yang rajin atau dah tak ada kerja lain nak buat. Jom tonton.

Kalau tak ada masa tu, ngap saja lah lepas cicah dengan susu. Janji dapat makan Oreo!

LIKE dan FOLLOW Vocket di Facebook serta Instagram


Nokia Mahu Ubah Cara Anda Swafoto Melalui Teknologi Terbaru Ini

Pada tahun 2017, difahamkan kamera hadapan semakin banyak digunakan berbanding kamera belakang. Alasannya adalah disebabkan tabiat orang ramai yang lebih gemar swafoto ketika ini. Dalam pada itu, Nokia mempunyai idea yang berbeza untuk meraikan moment  serta tidak mahu pengguna melepaskan rakaman detik berharga. Melalui fungsi yang dinamakan sebagai ‘Bothie’, pengguna smartphone terbaru Nokia iaitu Nokia 8 berpeluang untuk merakam momen secara serentak menggunakan kamera belakang dan hadapan. Tonton video ini untuk melihat idea rasmi daripada Nokia ini.


Ini Rahsia Bagaimana Saya Dapat Travel Setiap Hujung Minggu Dengan Duit Bisnes Sampingan

Tips yang masuk akal untuk travel setiap hujung minggu dengan bergaya beserta bajet yang minimal atau tak guna duit lansung tetapi dengan lagak yang mewah.

Semenjak dua menjak ni, ramai pulak yang kecam saya travel pada tiap-tiap minggu dengan menggunakan hash tag #travelbajet #traveltakderduit ni. Yelah, mana tak nya, travel naik kelas perniagaan, makan di Hard Rock Cafe, makan lobster.

Mana tak hangin netizen dengan saya bila saya upload semua tu. Okeh dik, meh saya  kongsi sikit ilmu abam yang tak seberapa ni.

Mula-mula set parameter, berapa harga tiket flight, berapa harga penempatan, kos makan minum, kos pengangkutan dan sebagainya. Parameter kos adalah penting untuk anda tahu berapa jumlah yang bakal anda keluarkan nanti.

Rancang target kos berdasarkan kesesuaian bajet anda. Katakan kos travel anda RM500 untuk ke Kuching. Namun, anda hanya ada RM100, jadi anda perlu set target untuk anda cari duit tambahan sebanyak RM400 lagi. Macamana? Kita kupas sekejap lagi.

Rancang strategi untuk anda mencapai target. Contohnya strategi sebelum travel, semasa travel dan selepas travel.

Antara strategi-strategi yang saya boleh kongsi ialah:

(i) Jualan sementara (temporary business)
Katakan tadi anda perlukan lagi RM400 untuk ke Kuching. Apa yang anda perlu lakukan ialah buat bisnes sementara (temporary business). Terdapat macam-macam peluang bisnes dalam talian (online) yang berbentuk sementara.

Contoh, anda terjumpa sales perfume, tudung, toiletries beg di mana-mana mall. Apa lagi, ambil la pesanan dari rakan-rakan Facebook anda. Untung sebanyak RM200-RM500 untuk satu jualan senang untuk dicapai sekiranya anda usaha dan rajin.

(ii) Jualan tiket Final Call Air Asia
Rajinkan diri anda untuk mengikut rentak Air Asia Final Call sekiranya ingin travel dalam masa terdekat dan pada hujung bulan. Anda boleh mengajak teman-teman untuk travel bersama menggunakan big points anda dan dalam masa yang sama ada boleh jual big points anda kepada mereka.

Tips: Anda boleh mengajak kawan-kawan anda untuk travel dengan anda dalam kumpulan, kemudian buat pembelian sekali gus dalam satu transaksi. Serta kenakan mereka yuran servis (service fee).

Sebagai contoh, katakan untuk satu tiket, ambil yuran servis sebanyak RM50. Jika tiket tersebut berharga RM150, anda jual kepada 3 orang dah dapat untung RM150. Bermakna tiket anda ke destinasi tersebut adalah percuma. Jika lebih, anda boleh masukkan dalam tabung penginapan.

(iii) Jadi ejen travel yang tak bertauliah
Ringan-ringankan lah mulut untuk tawarkan diri anda jadi travel ejen yang tak bertauliah.

Target market: mak cik-mak cik kat pejabat, mak cik- mak cik kenalan keluarga anda, kawan-kawan pejabat serta siapa sahaja yang tidak biasa dengan Online Travel Agent (OTA).

Untuk tiket yang lebih murah, guna Traveloka.com untuk destinasi negara Asia. Kebiasaannya ada diskaun sehingga 15% sekiranya anda menggunakan kod khas.

Berikan quotation harga biasa kepada mereka. Namun semasa pembelian gunakan kod promo, dan untung yang akan anda dapat sebanyak 15% atau pun RM100 maksima untuk setiap pembelian boleh dimasukkan ke dalam tabung travel.

b. Manipulasi Keahlian Program Setia (Loyalty Program)

Ingin menginap di hotel secara percuma? Atau menginap di hotel 5 bintang yang berharga RM500 semalam tapi anda hanya bayar RM100 semalam?

Senang je, lupakan Trivago, lupakan AirAsia Go. Walaupun Trivago membandingkan dengan harga yang murah dan AirAsia Go kononnya ada banyak diskaun, namun untuk jangka masa panjang ianya tidak lah menguntungkan anda pun.

Seperti saya, Agoda menjadi pilihan saya. Setiap kali saya menginap, saya akan diberikan point yang akan ditukar kepada nilai USD25 untuk 12500 points.

Ringan-ringankan juga mulut untuk menolong rakan-rakan anda untuk tempah bilik hotel menggunakan akaun anda. Point hasil dari tempahan akan menjadi milik anda sepenuhnya.

Selain Agoda, banyak lagi syarikat lain yang akan menawarkan pakej yang menarik untuk pelanggan tetap mereka. Jadi, tiada alasan untuk anda bergaya sewaktu travel setelah point anda dah jadi segunung nanti.

Nota Agoda: Penebusan mata ganjaran Agoda adalah untuk pelanggan yang pernah menggunakan perkhidmatan mereka sebelum 1 April 2014. Namun, Agoda telah menggantikannya dengan Point Max untuk penebusan ‘Airlines Miles’ dan Reward Gift untuk penebusan bilik hotel.

c. Kad Kredit mesra traveler
Kad kredit ni sebenarnya penting untuk traveler. Selain membantu anda untuk beli tiket sewaktu adanya promosi yang tak dijangka, sesetengah kad kredit membolehkan anda untuk memasuki lounge di lapangan terbang secara percuma mengikut taraf kad anda.

Sebagai contoh AEON Gold Card memberi keistimewaan kepada pengguna mereka untuk memasuki lounge secara percuma sebanyak 5 kali setahun. Tak susah bukan untuk menikmati lounge seperti VVIP walaupun menggunakan penerbangan tambang murah.

Menjadi orang yang setia ni memang banyak kelebihan dia. Tak lupa juga untuk Kesatuan Penerbangan. Terdapat 3 kesatuan penerbangan yang popular di dalam dunia iaitu One World Alliance, Star Alliance and Sky Team Alliance.

Perkara yang pertama yang anda perlu tahu ialah, kenal pasti syarikat penerbangan anda dari kesatuan yang mana dan siapa ahli dari kesatuan tersebut.

Pilih salah satu daripada rangkaian mereka. Contohnya saya memilih Qatar Airways untuk One World, Garuda Air untuk Sky Team dan Lufthansa untuk Star Alliance.

Untuk pengetahuan anda, sekiranya anda pemegang Silver, Gold atau pun Platinum Card, anda boleh menikmati keistimewaan yang ada pada kad anda seperti memasuki lounge secara percuma atau menolak dari point anda secara bergaya.

Kad keahlian juga boleh digunakan untuk menaik taraf kelas ekonomi ke kelas perniagaan atau kelas perniagaan ke kelas pertama.

Nota: Emirates dan Ethihad tidak menyertai mana-mana kesatuan. Jadi adalah penting untuk memiliki kad keahlian mereka juga.

(i) Naik taraf kelas perniagaan dengan harga minimal

Sekiranya anda telah membeli tiket kelas ekonomi tapi teringin nak bergaya dengan kelas perniagaan namun ada masalah dengan kengkangan bajet? Tak ada hal!

Jika anda terbang menggunakan Malaysia Airlines, anda boleh membuat bidaan dengan harga minimal untuk anda dinaik taraf ke kelas perniagaan. Jumlah harga yang akan anda bayar adalah jauh lebih rendah dari harga kelas perniagaan yang sebenar.

Untuk pengguna AirAsia X dan Vietnam Airlines, anda juga tidak perlu risau. Anda boleh mengunakan laman web optiontown untuk membuat bidaan.

Baca: 3 Tip Buat Duit Untuk ‘Cover’ Kos Dan Perbelanjaan Anda Semasa Travel

Sekiranya anda pergi ke kota fesyen, jangan lupa untuk menawarkan diri anda sebagai personal shopper. Apa tu personal shopper? Personal shopper ni, kita tolong belikan barang berdasarkan apa yang dipesan dari pelanggan.

Macam mana nak dapat untung? Anda bolej kenakan caj kepada pelanggan anda antara RM10 – RM30 sebagai contoh untuk satu barang yang berharga bawah RM1000.

Tambahan lagi, anda juga boleh membuat tuntutan cukai perkhidmatan dan barangan (GST and VAT) sebanyak 6% – 11% berbeza pada setiap negara. Katakan beg LV berharga RM5000, 11% dari harga tersebut bersamaan RM550. Bayangkan untuk satu Bandar sahaja anda mampu memperolehi RM550 untung.

Selain dari menjadi personal shopper anda juga boleh menjual barang-barang branded seperti hand bag, mandian dan sebagainya di mana anda boleh mengambil pesanan siap-siap di Malaysia (pre –order) sebelum membuat belian di luar negara.

Berbeza dengan personal shopper, melalui cara ini anda boleh meletakkan harga anda siap-siap (mark up) dan menjualnya dengan harga yang sesuai.

Contoh: Bag Long Champ berharga RM200 selepas tolak VAT. Anda boleh menjualnya dengan harga RM270, dan pastikan ianya di bawah harga pasaran di Malasyia (RM370).

Jadi sekiranya 10 orang yang membeli dari anda, anda akan untung RM700 untuk satu jualan. Menarik kan? Apa anda boleh dibuat dengan RM700? Tepuk dada tanya selera.

(iii) Jualan barangan cenderamata dan makanan

Anda perlu mengenal pasti barangan cenderamata atau makanan di tempat yang akan anda lawati dan bandingkan dengan  harga pasaran di tempat anda. Contoh: ikan terubuk masin di Kuching, ikan bilis di Sandakan, Kek Kartika Sari di Bandung. Ambil pesanan, dan jual. Duit hasil jualan anda boleh dimasukkan ke tabung untuk trip yang akan datang.

Bagi setiap transaksi anda akan mendapat sekeping resit di mana terdapat kod-kod yang diberi boleh digunakan untuk menyertai kaji selidik di atas talian.

Setiap kaji selidik yang disertai, anda akan mendapat ‘appertizer’ secara percuma. Selain itu, anda juga bole mendapat diskaun pembelian dengan menggunakan kad keahlian Hard Rock (tertakluk kepada sebarang pertukaran syarat).

Tips: 10 barang dengan 10 transaksi sekiranya negara tersebut tidak boleh membuat tutuntan cukai VAT/GST. Maka anda akan mendapat 10 appetizer! Kelas tak?

Apa-apa sahaja jualan yang anda rasa ada permintaan anda boleh jual. Sebagai contoh, anda terjumpa minyak wangi 50% di lapangan terbang. Namun tak sempat untuk mengambil pesanan? Anda beli dulu menggunakan duit anda, dan jual kemudian. Hasil untung boleh digunakan untuk tampung kos trip minggu hadapan.

Nampak tak? Nampak tak? Tak susahkan untuk travel pada setiap minggu? Yang penting ada misi dan visi. Pelaburan di peringkat awal tu penting supaya anda bahagia pada peringkat seterusnya.

Bagi sesiapa yang mempunyai teman rapat di mana-mana syarikat penerbangan anda boleh gunakan ini sebagai kelebihan untuk yang mendapatkan ‘Families and Friends’ program atau rakan yang sudi menjual tiket consession dengan harga yang rendah.

Sekian dari saya.
“Travel Like a Boss, Pay Like a Beggar”

Baca lagi: 7 Tip Buat Duit Sambil Travel Melalui ‘Personal Shopper’


Anda Mungkin Sanggup Redah Bahaya Dan Travel Ke Kawasan Bergolak Crimea Selepas Melihat Ini

Nota Editor : Kisah tentang Crimea, wilayah yang sedang bergolak ini asalnya telah dikongsikan di fb page The Patriot. Kami kongsikan semula di sini untuk rujukan dan juga sebagai perangsang terutama bagi backpacker yang gemar mengembara ke tempat yang unik dan ‘rare’.

KEINDAHAN SEMENANJUNG CRIMEA : PENGEMBALIAN CRIMEA DAN SEVASTOPOL KE PERSEKUTUAN RUSIA

Pengambilan Crimea oleh Persekutuan Rusia dilihat sedikit kontroversi. Bagi Barat, ia merupakan rampasan (annexation), tetapi bagi pihak yang berpendapat sebaliknya, ia merupakan langkah demokrasi sepertimana Kosovo melakukan keatas Serbia. Apa yang sudah pasti, yang menanggung rugi ialah Ukraine – sebuah negara boleh diibaratkan seperti sebuah empayar kecil yang terdiri daripada empat negara.

Pada hari ini, pen Presiden Vladimir Putin gunakan untuk menandatangani persefahaman kemasukan Crimea kedalam Rusia telah dijadikan aset muzium. Maka bermulalah hidup baru “anak Rusia” ini, di dalam dakapan ibu helang berkepala duanya. Setakat ini, apakah perancangan yang telah dibuat oleh kerajaan pusat Rusia kepada anak baru ini?

1. Ruble telah menjadi matawang baru semenanjung itu.
2. Golongan pencen tidak disisihkan. Dibawah undang-undang Rusia, pencen mereka sekadar dikira semula.
3. Sejurus sahaja Crimea memasuki Rusia, Ukraine telah memotong hubungan keretapi bersama semenanjung tersebut. Rusia kini sedang mengorak langkah-langkah untuk menyelesaikan masalah yang berbangkit.
4. Lebuhraya baru akan dibuat agar Kerch dan Crimea dapat dihubungkan.
5. Plat pendaftaraan kenderaan baru diagihkan.
6. Crimea dan Sevastopol dimasukkan dalam program-program masa depan Rusia seperti pemberian perumahan kepada veteran-veteran perang dan sebagainya.
7. Pada Mei 2014, Crimea menerima pembaharuan pendidikan yang selaras dengan sistem pendidikan terbaik dunia Rusia.

8. Crimea merupakan lubuk pelancongan yang amat popular. Maka kerajaan Kremlin kini sedang merancang 11 kompleks pelancongan dan rekreasi yang baru.
9. Resort kanak-kanak Artek akan diberikan dana pembaharuan sebanyak AS$350juta.
10. Rusia juga sedang merancang untuk mengembalikan festival pawagam di Crimea.
11. Sumber tenaga Crimea telah diintegrasikan kedalam program persekutuan tenaga Rusia, bernilai AS$800juta.
12. Hampir AS$1.5bilion ditambah dalam bajet ketenteraan laut Crimea agar dapat digeruni pihak ramai.

Terdapat 9,000 kawasan-kawasan warisan, termasuk 5,000 kawasan arkeologi, di Crimea pada ketika ia bersatu kembali bersama Rusia. Sekiranya berkelapangan dan mampu, kunjungilah Crimea. Cara terbaik untuk memasuki Rusia ialah menggunakan Aeroflot ke Moscow (SVO, DME atau VKO) dari Bangkok (BKK) atau Phuket (HKT). Jumlah tempahan pergi-balik akan mencecah RM3,000 setiap seorang.